Pengundi Lembah Pantai mahukan 'human touch' wakil rakyat

Baharudin Md Som sudah mengusahakan gerai keluarganya di flat PPR Kerinchi, Lembah Pantai, Kuala Lumpur sejak sekian lama.
Sebagai “orang kuat” di kawasan itu, dia banyak bergaul bukan sahaja dengan penduduk, tetapi parti-parti politik dan wakil rakyat yang bergilir menduduki kerusi Parimen Lembah Pantai.
Di gerainya itu, penduduk sering berkumpul berbual sesama mereka selain menikmati hidangan yang dipesan.
Komuniti penduduk di flat itu cukup aktif.
Mereka banyak membantu ketika perintah kawalan pergerakan (PKPD) diperketatkan yang menyaksikan kawasan itu dipagar daripada orang ramai akibat kes Covid-19 yang tinggi.
Menghampiri musim Pilihan Raya Umum ke-15 (PRU15), mereka tiada masalah dengan penyandang kerusi sekarang namun masing-masing akan menentukan pilihan.
"Kami tiada masalah dengan Fahmi Fadzil atau mana parti lain, kita semua kawan. Kalau minta bantuan, cepat kita dapat.
"Apabila sudah tiba penamaan calon, baru kami akan tentukan siapa yang hendak kami pilih," katanya ketika ditemui MalaysiaNow baru-baru ini.
PKR sudah memenangi kerusi Lembah Pantai sejak tiga penggal lalu.
Fahmi menyandang kerusi itu menggantikan Nurul Izzah Anwar yang merupakan ahli Parlimen Lembah Pantai selama dua penggal, menewaskan Shahrizat Abdul Jalil dan Raja Nong Chik Zainal Abidin dari Barisan Nasional (BN).
Sebelum itu, BN mempertahankan kerusi bandar tersebut sejak 1984.
Meskipun Raja Nong Chik ditewaskan kali kedua pada PRU14 lalu, namanya tetap meniti di bibir penduduk PPR Kerinchi.
"Tiada siapa boleh lawan khidmat Raja Nong Chik.
“Dia tidak jadi ahli Parlimen pun masih berkhidmat untuk penduduk sini tanpa mengira bulu," katanya.

Ia turut dipersetujui oleh seorang penduduk.
Katanya, Raja Nong Chik yang juga bekas menteri Wilayah Persekutuan itu hadir datang memberi bantuan kepada setiap rumah ketika tempoh PKPD di kawasan tersebut.
Berdasarkan perbualan dengan penduduk, sebenarnya pengundi di sini menagihkan sentuhan insani atau “human touch” oleh wakil rakyat mereka.
Seorang wakil rakyat boleh berucap mengenai idealisme di media sosial, namun konsep-konsep itu mungkin terlalu jauh untuk difahami oleh pengundi yang mahu pemimpin yang boleh menyelesaikan keperluan mereka.
Ia tidak terhad hanya kepada pengundi.
Akar umbi parti turut mengkehendaki sentuhan insani itu.
Mana-mana individu yang bercita-cita naik ke hierarki parti perlu menyantuni akar umbi serta anggota-anggota parti.
Menurut Baharudin, dia lebih menggemari Ketua Umno Lembah Pantai, Ramlan Askolani.
"Sesiapa pun telefon dia, dia akan jawab. Ada sesetengah yang berhormat, mereka tidak akan menjawab panggilan jika nombor tidak dikenali.
"Fahmi pun membantu juga, tetapi kami lebih selesa dengan Ramlan," katanya.
Selain menguruskan hubungan dengan wakil rakyat, hubungan sesama penduduk juga perlu diperhatikan.
Bagi seorang penduduk, Muhammad Azim Abd Ghani, penduduk di PPR itu berkata, mereka sedaya-upaya mengekalkan ukhuwah antara penduduk mengatasi sentimen kepartian.
"Dahulu memang ada pergaduhan disebabkan perbezaan parti, bagi saya itu tak patut kerana kita semua satu blok perumahan. Kalau berlaku kesusahan, jiran kita yang pertama akan membantu.
"Sekarang ini kami akan bahagikan kawasan untuk parti-parti memacakkan bendera mereka supaya tidak ada pergaduhan," jelasnya.
Fenomena memilih calon berbanding parti semakin kuat kelihatan, terutama calon tempatan yang arif dengan karenah tempatan.
Baharudin secara terang-terang berkata, dia akan memboikot calon yang datang dari luar Lembah Pantai.
Mengulas mengenai aspek sentuhan insani itu, pakar psikologi, Mohd Awang Idris daripada Universiti Malaya berkata dari sudut psikologi, hubungan antara wakil rakyat dan pengundi terkait dengan teori timbal balas atau “reciprocity”.
"Hubungan manusia dari segi teoritikalnya berasaskan sistem barter. Begitu juga halnya dengan wakil rakyat. Individu yang menjadi wakil rakyat perlu memberi sesuatu yang sama nilainya sebagai timbal kepada undi yang telah diberikan kepadanya.
"Perkara ini dapat dilihat dalam masyarakat Asia dan Barat, namun mungkin ia lebih terlihat dalam budaya kita kerana faktor emosi memainkan peranan yang lebih kuat dalam masyarakat Asia yang kolektif," katanya.
Namun persoalan juga timbul mengenai budaya “warlord” yang mungkin timbul jika pengundi memilih berdasarkan kebajikan yang ditabur kepada mereka oleh wakil rakyat, meskipun jika seseorang itu berdepan masalah integriti.
Menurut Awang, ia terkait dengan “in-group bias” yang mana individu tersebut mungkin hanya boleh menang di tempat sedia ada.
"Individu itu tidak akan mempedulikan laporan di media atau cacian oleh orang luar kerana dia hanya perlu tumpukan kepada 'in-group' sendiri. Tetapi jika dia bertanding di tempat lain, dia mungkin akan kalah.
"Di kawasannya sendiri, maklumat negatif terhadap wakil rakyat yang mempunyai sentuhan insani walaupun terpalit masalah integriti mungkin disaring dan tidak masuk ke minda pengundinya," katanya.


Pihak terlibat tragedi tanah runtuh Batang Kali perlu bertanggungjawab

Persatuan Pengguna Pulau Pinang (CAP) merakamkan ucapan takziah kepada keluarga yang kehilangan orang tersayang dalam tragedi tanah runtuh di Batang Kali.
Ia adalah salah satu tragedi terburuk sejak kebelakangan ini dan perlu menjadi peringatan kepada pihak berkuasa untuk mengambil langkah bagi memastikan keselamatan tapak perkhemahan dan kawasan rekreasi berhampiran lereng bukit.
Tragedi itu berlaku akibat runtuhnya cerun bukit buatan manusia yang jelas berpunca daripada tanah yang tepu air.
Kementerian Persekutuan yang berkaitan mestilah menubuhkan satu jawatankuasa pakar bebas bagi menyiasat punca tanah runtuh itu.
Ia mestilah meneliti bagaimana cara cerun itu dibina, sama ada ia termasuk langkah keselamatan yang mencukupi, dan sama ada terdapat pemeriksaan dan penyelenggaraan yang kerap dilakukan.
Mereka yang bertanggungjawab ke atas tanah runtuh, termasuk pegawai awam mestilah bertanggungjawab.
Sungguh mengejutkan apabila tapak perkhemahan itu dibenarkan berfungsi tanpa lesen yang merangkumi syarat-syarat penyelenggaraan tapak termasuk cerun.
Ia adalah pengabaian tugas yang serius oleh pihak berkuasa tempatan yang berkaitan dan kerajaan negeri.
Kejadian tanah runtuh kini menjadi lebih kerap, terutamanya semasa musim hujan dengan kehilangan nyawa dan harta benda. Terdapat 220 kes tanah runtuh yang dilaporkan daripada Januari hingga Disember tahun ini.
Pihak berkuasa nampaknya tidak mengambil pengajaran daripada bencana ini dan melaksanakan langkah keselamatan yang mencukupi. Setiap kali tragedi berlaku terdapat banyak perhatian media dan janji oleh menteri dan pegawai tetapi beberapa bulan kemudian ia di luar daripada perhatian mereka. Ia kembali seperti biasa.
Menurut Jabatan Kerja Raya, terdapat 1,045 cerun di sepanjang laluan persekutuan di semenanjung yang dikenal pasti sebagai cerun yang sangat berisiko tinggi. Cerun itu mungkin buatan manusia tanpa memasukkan langkah keselamatan yang sesuai dan menjalankan pemeriksaan secara berkala.
Amaran kepada orang ramai mengenai cerun yang  berbahaya adalah perlu tetapi ia tidak mencukupi. Pihak berkuasa mestilah mencari punca sebenar  yang menyebabkan cerun ini berbahaya dan mengambil tindakan untuk memperbaikinya.
Walaupun terdapat amaran daripada saintis dan setiausaha agung PBB, tetapi tiada kesedaran yang mencukupi di pihak pegawai kita dan komuniti perniagaan mengenai kesan buruk aktiviti manusia terhadap alam sekitar.
Kita menebang dan membersihkan beribu-ribu hektar hutan dara untuk tanaman kontan dan perbandaran serta memotong bukit untuk membina lebuh raya tanpa mengambil kira kesan aktiviti ini terhadap alam sekitar.
Undang-undang kita mengenai perlindungan alam sekitar juga tidak mencukupi dengan mengambil kira krisis iklim yang dihadapi sekarang ini.
Jabatan Alam Sekitar, agensi yang bertanggungjawab untuk melindungi alam sekitar tidak berkesan seperti yang dapat dilihat daripada pencemaran sungai yang berlaku berulang kali di Selangor dan Johor, penebangan hutan di Pahang dan Kelantan yang membawa kepada kejadian banjir besar.
Sehubungan itu, kami menggesa agar kerajaan supaya:
1. Menjalankan siasatan secara menyeluruh terhadap punca-punca yang membawa kepada kejadian tanah runtuh di Batang Kali dan memastikan mereka yang terlibat  bertanggungjawab terhadap tragedi itu.
2. Memastikan satu garis panduan yang komprehensif di tapak perkhemahan dan kawasan rekreasi untuk memastikan agar ia selamat.
3. Mengemas kini undang-undang alam sekitar bagi menangani cabaran yang ditimbulkan oleh krisis iklim dan masalah ekologi yang lain.
4. Melaksanakan komitmen kita di bawah perjanjian antarabangsa mengenai pembangunan mampan dan krisis iklim.
5. Menjalankan kajian mengenai kegagalan agensi berkaitan untuk menguatkuasakan undang-undang bagi melindungi alam sekitar dan menggalakkan pembangunan mampan dan mengambil langkah untuk memperbaiki segala kelemahan yang ada.
Mohideen Abdul Kader adalah presiden Persatuan Pengguna Pulau Pinang.


Parlimen bahas isu tulisan Jawi, kedudukan hutang negara hari ini

Isu berkaitan kesinambungan tulisan Jawi dan kedudukan hutang semasa negara merupakan antara perkara dijangka dibangkitkan pada persidangan Dewan Rakyat hari ini.Berdasarkan Aturan Urusan Mesyuarat, Sabri Azit (PAS-Jerai) meminta menteri kanan pendidikan untuk menyatakan kesinambungan tulisan Jawi yang ditiadakan di peringkat Sijil Pelajaran Malaysia (SPM) sedangkan kursus-kursus berkaitan Jawi disediakan di peringkat Institusi Pengajian Tinggi.Isu berkaitan hutang negara pula bakal dibangkitkan menerusi soalan Mohamad Sabu (PH-Kota Raja) yang meminta menteri kewangan menyatakan bagaimanakah kedudukan hutang semasa negara dan nisbah hutang negara kepada keluaran dalam negara kasar (KDNK).Dalam sesi soal jawab lisan itu juga, Ahmad Fahmi Mohamed Fadzil (PH-Lembah Pantai) meminta menteri sains, teknologi dan inovasi menyatakan status terkini penyediaan vaksin Covid-19 bagi Malaysia, dan bilakah ia dijangka mula diberi kepada rakyat.Tumpuan juga dijangka terarah kepada sesi perbahasan dan penggulungan bagi Rang Undang-undang Perbekalan 2021 peringkat jawatankuasa melibatkan tiga lagi kementerian mengikut giliran seperti yang dijadualkan.Tiga kementerian berkenaan ialah kementerian kerja raya, kementerian pengangkutan dan kementerian sains, teknologi dan inovasi.Berdasarkan takwim Dewan Rakyat, sesi perbahasan berkenaan akan berlanjutan selama 10 hari sehingga 15 Disember ini, sementara Mesyuarat Ketiga Penggal Ketiga Parlimen ke-14 akan berlangsung selama 29 hari sehingga 17 Disember.


Persatuan perniagaan gesa kerajaan perketat PKP

Persekutuan Persatuan Perniagaan Malaysia (FMBA) hari ini menggesa kerajaan untuk melaksanakan sekatan pergerakan menyeluruh di seluruh negara demi memutuskan rantaian jangkitan Covid-19 namun menambah pakej stimulus pemulihan ekonomi juga perlu diumumkan.Pengerusi protem FMBA Abdul Malik Abdullah berkata angka kes baru dan kematian yang meningkat ketika ini menunjukkan Malaysia sedang berada di ambang “krisis bencana kesihatan”“Situasi ekstrem sebegini rupa memerlukan tindakan-tindakan yang ekstrem juga,” katanya dalam sebuah surat kepada Perdana Menteri Muhyiddin Yassin.“Kita boleh bina semula ekonomi, institusi kewangan, dan kehidupan sosial kita – tapi kita tak boleh kehilangan nyawa,”Beliau berkata FMBA yang mewakili 260 persatuan perniagaan dengan kekuatan keahlian sebanyak 950,000 perniagaan dan 7,000,000 tenaga kerja bersedia untuk “berdepan segala cabaran” namun tetap mengakui perintah kawalan pergerakan dengan skala penuh tidak akan memberikan kesan yang baik kepada negara.“Ekonomi kita akan runtuh, dan sumber kesihatan pula akan tenat, sehingga membawa kita ke arah bencana seperti apa yang kita lihat di India.”Beliau mencadangkan beberapa langkah untuk mengelakkan negara dari menanggung risiko ekonomi jika satu lagi PKP dilaksanakan termasuk moratorium dengan program perniagaan dan individu, sokongan kewangan, subsisi gaji, pengecualian statutori, subsidi utiliti, dan tindakan inklusif dan proaktif berhubung SOP.Beliau mencadangkan tempoh moratorium tanpa faedah sehingga akhir tahun, dan ia terpakai kepada sesiapa sahaja yang menerima kemudahan itu sebelum Mac tahun lalu sama ada secara individu atau perniagaan kecuali sektor-sektor yang yang beroperasi secara penuh tahun lalu.Untuk kali ini, katanya, moratorium haruslah memasukkan hutang kredit dan syarikat-syarikat sewa.“Kami harap bank-bank boleh rendahkan kadar kewangan kepada pengguna, ketika kos dana-dana telah jatuh bagi kerajaan,” katanya.Beliau turut menambah moratorium yang akan dijalankan bakal menanggung kos sebanyak RM6.4 bilion, yang hanya mewakili 7% daripada tiga tahun keuntungan bagi lapan bank tempatan utama negara.Bagi sokongan kewangan, beliau mendesak syarikat bertujuan khas ditubuhkan bagi semua pakej bantuan kewangan.“Ia perlu diuruskan sebagai model syarikat usahasama kerajaan-swasta berikutan kejayaan model Danajamin Danaharta,” tambahnya.


Hishammuddin luluskan permohonan UKSB laksana khidmat sistem visa di China, kata saksi

Mahkamah Tinggi hari ini diberitahu bahawa bekas menteri dalam negeri Hishammuddin Hussein meluluskan permohonan syarikat Ultra Kirana Sdn Bhd (UKSB) bagi melaksana perkhidmatan sistem pengurusan permohonan visa (SPPV) “one stop center” di China untuk tempoh konsesi selama tujuh tahun.Bekas penolong setiausaha di bahagian hal ehwal imigresen kementerian dalam negeri (KDN) Djuliana Jamaludin berkata Hishammuddin telah meluluskan permohonan UKSB pada 1 Oktober 2011.“Saya telah diarahkan oleh bahagian saya (hal ehwal imigresen) untuk menyediakan kertas pertimbangan bagi mendapatkan kelulusan menteri dalam negeri ketika itu, Hishammuddin berkenaan dengan permohonan UKSB untuk melaksanakan ‘SPPV 1 Stop Center’ di China secara ‘Private Finance Initiative (PFI)’ untuk tempoh tujuh tahun.“Kertas pertimbangan yang bertarikh 28 September 2011 telah mengesyorkan beberapa cadangan tindakan kerajaan,” katanya ketika membacakan penyataan saksinya semasa pemeriksaan utama oleh timbalan pendakwa raya (TPR) Zander Lim Wai Keong.Djuliana berkata pada sekitar 2010, UKSB telah menghantar satu cadangan kepada KDN untuk menawar perkhidmatan itu di China.“UKSB membuat cadangan tersebut melalui surat kepada menteri KDN ketika itu (iaitu) Hishamuddin bertarikh 4 Mac 2010, yang antara lainnya, menyebut ‘visa facilitation services’ boleh membantu pejabat perwakilan Malaysia di China untuk menguruskan permohonan visa secara menyeluruh dan selamat tanpa mempengaruhi sebarang proses kelulusan.“Dalam surat itu juga, UKSB mencadangkan perkhidmatan yang disediakan tidak melibatkan sebarang kos kepada Kerajaaan Malaysia kerana semua infastruktur perkhidmatan akan disediakan sepenuhnya oleh UKSB,” katanya.Saksi pendakwaan ke-11 itu berkata di bahagian atas surat tersebut, terdapat catatan minit Hishammuddin iaitu “Datuk Seri KSU/ Datuk Alias sila teliti seperti yang dilakukan untuk India – yang ini untuk China”.“Berikutan minit YB menteri itu (Hishammuddin), cadangan UKSB itu telah diteliti dan dikaji oleh jabatan imigresen terlebih dahulu sebelum dikemukakan kepada KDN untuk tindakan selanjutnya,” katanya.Sebelum ini, saksi pendakwaan ketiga Siti Jalilah Abd Manap iaitu bekas timbalan setiausaha hahagian hal ehwal imigresen, KDN memberitahu mahkamah bahawa bekas timbalan perdana menteri Ahmad Zahid Hamidi melanjutkan kontrak UKSB bagi projek visa luar negara (VLN) walaupun kontrak syarikat itu masih berbaki tiga tahun lagi.Zahid menjawat jawatan menteri dalam negeri antara 2013 dan 2018.Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku menteri dalam negeri bagi melanjutkan kontrak syarikat itu sebagai pengendali perkhidmatan OSC di China dan sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.Beliau didakwa melakukan perbuatan itu di Seri Satria, Presint 16, Putrajaya dan di Country Heights, Kajang antara Oktober 2014 dan Mac 2018.Perbicaraan di hadapan hakim Mohd Yazid Mustafa bersambung esok.


Universiti bukan lagi pilihan utama bagi sebahagian lepasan sekolah

Nurul Aifaa Shahbudin memulakan harinya dengan menghadiri kelas dalam talian selama dua jam untuk mempelajari kursus "coding" (pengekodan) bagi pemula.
Tahun 2023 akan menjadi tahun kedua dia bergelar pelajar dalam talian apabila memilih untuk tidak melanjutkan pengajian ke universiti selepas tamat tiagkatan lima pada tahun 2020.
Meskipun keputusan peperiksaan Sijil Pelajaran Malaysia (SPM) agak cemerlang dan mendapat 6A pada tahun 2021, Aifaa tekad untuk meneroka peluang cita-cita dan akademik di luar universiti.
Sebelum menyertai kelas pengekodan, dia juga mendaftarkan diri mempelajari bahasa Mandarin secara dalam talian dengan yuran berjumlah RM260 sebulan.
Kini, dia berada dalam peringkat pertengahan penguasaan bahasa Mandarin dan boleh bertutur dengan rakan-rakan terdekat.
Bercakap kepada MalaysiaNow, Aifaa berkata dia mengikuti kursus pengekodan untuk belajar membina sistem data kepada pelanggan yang berbeza jenis perniagaan dan permintaan.
“Kerja pertama saya buat hasil belajar coding adalah bangunkan satu sistem untuk pendaftaran pelajar dan data ibu bapa, guru serta maklumat tambahan yang diminta oleh seorang pengusaha tadika.
“Selepas kerja itu, saya mula dapat ramai pelanggan dalam kalangan usahawan yang mahukan sistem mereka sendiri untuk kumpul dan simpan data pelanggan.”
Sementara itu di Negeri Sembilan, seorang pemuda turut menjadikan kelas bahasa asing secara dalam talian sebagai pusat pengajiannya selepas tamat persekolahan.
Mohd Fitri pula giat menjadikan bahasa Korea dan Jepun sebagai kerjaya meskipun tiada sebarang kelulusan akademik.
Dia yang kini berumur 18 tahun menguasai bahasa asing itu sejak April lalu dengan gurunya yang merupakan warganegara Korea Selatan.
Manakala penguasaan bahasa Jepun sudah bermula sejak di sekolah menengah lagi.
Kini, Fitri sudahpun mempunyai pelanggan tetap terdiri daripada golongan profesional yang memerlukan khidmatnya sebagai penterjemah ketika mesyuarat dalam talian atau bersemuka.
“Apa yang saya buat, habiskan satu modul pembelajaran untuk kenal huruf-huruf dalam bahasa Korea sebelum mula bertutur secara fasih melalui latihan dan menonton rancangan televisyen daripada negara itu.
“Saya juga mula mendapat tawaran menterjemah sari kata drama-drama dari Korea untuk syarikat terkemuka seperti Netflix dan stesen televisyen tempatan,” katanya kepada MalaysiaNow.
Fitri merupakan pelajar cemerlang di sebuah sekolah berasrama penuh dengan mencatatkan 9A daripada 10 mata pelajaran yang diambil dalam SPM lepas.
Kedua-dua anak muda ini antara ribuan pelajar yang merombak naratif cita-cita dan akademik selepas tamat persekolahan. Mereka tidak mengikat diri daripada mengikuti “skrip lama”untuk menentukan laluan kerjaya masing masing.
Lazimnya, rata-rata individu lepasan sekolah yang berhasrat untuk melanjutkan pelajaran  ke universiti akan meneruskan pengajian di peringkat asasi (A level), diploma atau setaraf sebelum melanjutkan lagi pengajian ke peringkat ijazah pertama dan seterusnya.
Bagaimanapun, sejak beberapa tahun lalu, negara-negara di seluruh dunia sudah mula mengesan bilangan besar lepasan sekolah enggan melanjutkan pengajian ke universiti.
Sebaliknya menjadikan kelas-kelas alternatif di luar universiti sebagai persediaan untuk menempuh peluang kerjaya.
Pada tahun 2019, dilaporkan terdapat lebih daripada 300,000 bekas pelajar tingkatan enam di seluruh England, Wales dan Ireland Utara.
Daripada jumlah tersebut, hanya dua pertiga yang merasakan kepentingan untuk melanjutkan pengajian ke universiti.
Sementara yang lain menyatakan keraguan terhadap universiti mengatakan ianya hanya menambah beban hutang dan merugikan masa memandangkan tempoh pengajian yang panjang sekurang-kurangnya enam semester atau tiga tahun.
Di Malaysia turut mempunyai data yang sama apabila Jabatan Perangkaan mendapati kira-kira 390,000 atau 72.1% lepasan SPM tidak mahu menyambung pelajaran.
Data tersebut juga dikesan pada tahun 2019 dan dipercayai berterusan pada tahun 2020 hingga 2022.
Skeptikal dengan universiti
Mengulas lanjut, Aifaa dan Fitri saling mengakui mereka bersikap skeptikal dengan hala tuju pengajian di universiti yang disifatkan “berada di takuk yang lama” dan tidak mahu membuat perubahan seiring dengan peredaran zaman digitalisasi.
Menurut Fitri, ini terutamanya melibatkan kursus-kursus pengajian dan mod pembelajaran yang ketat dan panjang.
Selain kos untuk menyempurnakan ijazah pertama sehingga hampir RM40,000 termasuk bayaran yuran dan sara diri.
Setakat ini, Fitri dan Aifaa memerlukan lebih kurang RM6000 setahun untuk membayar yuran kelas-kelas yang dihadiri mereka berbanding RM18,000 hingga RM23,000 yang diperlukan bagi mahasiswa di universiti bergantung kepada jurusan maisng-masing.
Menurut Aifaa pula, bergelar mahasiswa sudah menjadi impian hidupnya sejak di bangku sekolah.
Tetapi status keluarga yang tidak mempunyai pendapatan tinggi selain adik beradik yang ramai memaksanya memecah impiannya dan memilih jalan alternatif dengan belajar sendiri secara dalam talian tanpa mendapat sebarang kelulusan universiti.
"Saya mungkin tak ada kelulusan tetapi pengalaman dan rekod pembinaan sistem-sistem pangkalan data untuk pelanggan disimpan selama ini akan jadi kayu ukur perjalanan karier saya.”
Bagi Fitri, dia tidak mahu tersekat dengan dilema yang disifatkannya sebagai “tradisi para graduan” kerana menanggung beban hutang di usia muda selain hanya menambah lambakan bilangan graduan sepanjang tahun.
Katanya, sebagai anak muda yang mahu merealisasikan hasrat rakyat Malaysia terus maju dan membangun, dia perlu berani keluar daripada naratif cita-cita yang menjadi pegangan hampir semua pelajar sekolah di seluruh negara.
“Orang mungkin lihat saya sekadar belajar bahasa, tapi tidak tahu dengan keberadaan saya dalam mesyuarat sebagai penterjemah sudah membantu banyak syarikat yang ‘dibuli’ hanya kerana kekangan bahasa.
“Sebelum ini banyak syarikat yang tidak mendapat perjanjian yang adil kerana komunikasi yang tidak lengkap sewaktu perbincangan. Apabila saya ada dalam sesi dalam talian sebagai penterjemah, saya boleh terangkan dengan baik kepada pegawai-pegawai yang berbahasa Melayu. Dengan cara itu mereka tahu bagaimana membuat pertimbangan dan rundingan.”
Tambahnya lagi, tiada masalah dengan konsep pembelajaran universiti.
Namun, kewujudan mereka perlu sentiasa ditambah baik supaya kekal relevan. Sebagai contoh, katanya, perbanyakkan kelas-kelas elektif yang singkat dan mudah tanpa mengenakan syarat lulus peperiksaan.
“Gantikan dengan syarat kehadiran wajib untuk lulus subjek atau kursus. Dengan cara ini mahasiswa boleh meneroka lebih banyak ilmu dan kemahiran yang mereka ingin ceburi tanpa risau ianya akan menjejaskan perjalanan akademik mereka.”
Katanya, golongan ibu bapa dan guru tidak perlu berfikiran terlalu negatif terhadap statistik pelajar yang tidak berminat melanjutkan pengajian ke universiti.
Boleh jadi, mereka sudahpun mempunyai rancangan alternatif untuk membina laluan hidup dan kerjaya masing-masing.
“Netizen juga tidak perlu merendah-rendahkan mereka, walaupun tidak ke universiti mereka ini masih boleh berfungsi kepada masyarakat dengan pelbagai bentuk dan cara,” katanya.


Banjir berterusan, lebih 70,000 mangsa dipindah ke PPS

Jumlah keseluruhan mangsa banjir masih berlindung di pusat pemindahan sementara (PPS) di lima negeri meningkat kepada 71,208 orang malam ini berbanding 66,718 orang petang tadi dengan Kelantan dan Terengganu terus merekodkan peningkatan bilangan mangsa.
Di Kelantan, Sekretariat Jawatankuasa Pengurusan Bencana Negeri (JPBN) memaklumkan jumlah mangsa meningkat kepada 31,311 orang malam ini berbanding 26,630 orang petang tadi dan sebanyak 139 PPS dibuka membabitkan jajahan Kota Bharu, Pasir Mas, Bachok, Tanah Merah, Pasir Puteh, Kuala Krai, Machang dan Jeli.
Di Terengganu, Sekretariat JPBN memaklumkan jumlah mangsa banjir meningkat sedikit kepada 39,311 orang daripada 10,937 keluarga berbanding 39,108 orang daripada 10,735 keluarga petang tadi.
Sebanyak 304 PPS beroperasi di kesemua lapan daerah di negeri itu dengan Besut merekodkan seramai 9,225 mangsa, Kemaman (8,573 mangsa), Hulu Terengganu (6,375 mangsa), Setiu (4,988 mangsa), Dungun (4,005 mangsa), Kuala Terengganu (2,545 mangsa), Kuala Nerus (1,839 mangsa) dan Marang (1,761 mangsa).
Di Pahang, Sekretariat JPBN memaklumkan bilangan mangsa menunjukkan penurunan malam tadi selepas hanya 484 orang daripada 113 keluarga ditempatkan di lima PPS berbanding 873 orang daripada 214 keluarga petang tadi.
Di Johor, jumlah mangsa turut berkurangan dengan tinggal  48 mangsa di PPS malam ini berbanding 53 orang petang tadi susulan penutupan sebuah PPS iaitu Balai Raya Kampung Kuala Paya, Segamat, pada jam 6 petang tadi menjadikan hanya dua PPS beroperasi di daerah berkenaan.
Di Perak, jurucakap Sekretariat JPBN menyatakan 54 orang daripada 17 keluarga kekal di dua PPS malam ini membabitkan daerah Bagan Datuk dan Hilir Perak.


PAS yakin kalahkan BN di Besut

PAS yakin mampu merampas kerusi Parlimen Besut daripada Barisan Nasional (BN) pada Pilihan Raya Umum ke-15 (PRU15), sekali gus akan memperkuat parti di peringkat negeri, kata Pesuruhjaya PAS Terengganu Husain Awang.
Beliau berkata justeru, keputusan telah dicapai bahawa calon PAS akan bertanding di kerusi Parlimen berkenaan dan perkara itu turut dipersetujui oleh Bersatu selepas penilaian dibuat.
"Untuk perteguhkan parti di peringkat negeri kita perlu letak (calon) PAS di Besut. Ada peluang untuk PAS menang... Bukan ambil alih, kerusi itu memang sedia ditandingi PAS jadi kita kekalkan," katanya kepada pemberita selepas perasmian Markas Induk PRU15 dan pelancaran jentera pilihan raya Parlimen Kuala Terengganu di Kuala Ibai, malam tadi.
Husain berkata sehubungan itu, proses pembahagian kerusi untuk Perikatan Nasional (PN) bagi semua Parlimen di Terengganu kini dianggap selesai dan tidak menolak kemungkinan muka baharu akan dipertaruhkan kali ini.
Dengan keputusan itu, hanya Parlimen Hulu Terengganu akan diwakili Bersatu iaitu Rosol Wahid yang akan mempertahankan kerusi dimenanginya itu atas tiket BN pada PRU14 dengan majoriti 2,868 menewaskan calon PAS Muhyiddin Abdul Rashid dan calon Bersatu Razali Idris.
Sementara itu, mengenai kerusi Parlimen Kuala Nerus, beliau berkata PAS tidak akan tergugat walaupun bekas ahli Jawatankuasa PAS Pusat Mohd Khairuddin Aman Razali akan bertanding atas tiket bebas untuk mempertahankan kerusi dimenanginya pada PRU14.
Pada PRU14, Parlimen Besut dimenangi oleh calon BN Idris Jusoh yang kali ini mengumumkan tidak akan bertanding manakala Mohd Khairuddin yang pada ketika itu mewakili PAS menang di Parlimen Kuala Nerus.


Kementerian Kewangan tubuh SPV ambil alih BNS sebagai anak syarikat

Kementerian Kewangan (MOF) telah menubuhkan syarikat bertujuan khas (SPV) bagi mengambil alih syarikat yang bertanggungjawab terhadap projek pembinaan kapal tempur pesisir (LCS) iaitu Boustead Naval Shipyard Sdn Bhd (BNS) sebagai anak syarikat kepada MOF.
Menteri Pertahanan Mohamad Hasan berkata bagaimanapun, pelaksanaan projek LCS tetap akan dipantau melalui Jawatankuasa Pemantauan Projek (PMC) yang dipengerusikan bersama oleh ketua setiausaha Perbendaharaan dan ketua setiausaha Kementerian Pertahanan (Mindef).
“Di samping itu, laporan berkala kepada Jemaah Menteri akan disediakan sepertimana syarat-syarat disediakan Ketua Audit Negara dan pelaporan berkala kepada Parlimen melalui Jawatankuasa Kira-Kira Wang Negara (PAC) akan dilakukan sekurang-kurangnya tiga bulan sekali supaya kemajuan projek ini dapat dipantau bersama oleh semua pihak.
“Ini perlu untuk kita memastikan supaya hasrat kita untuk meneruskan pembinaan LCS ini dapat dicapai dan berjaya sepertimana yang dikehendaki oleh Tentera Laut Diraja Malaysia (TLDM) dan Angkatan Tentera Malaysia,” katanya kepada pemberita selepas Majlis Menandatangani Perjanjian Kontrak Tambahan Keenam antara Mindef dan BNS hari ini.
Sebelum ini, pembinaan kapal LCS terpalit kontroversi apabila PAC mendedahkan tiada seunit pun telah disiapkan walaupun kerajaan telah membelanjakan RM6.083 bilion kepada BNS.
Mohamad juga berkata PAC dialu-alukan untuk memantau kemajuan projek pembinaan kapal berkenaan.
“PAC akan menerima laporan berdasarkan jadual kita, kalau mereka tidak puas hati, mereka boleh tengok dan buat laporan ke Parlimen,” katanya.
Sebelum ini, PAC bercadang mengadakan prosiding baharu berhubung kemajuan pembinaan berkenaan dan prosiding itu akan dimulakan sebaik sahaja pelantikan Ahli-Ahli PAC diluluskan pada Mesyuarat Kedua Sidang Dewan Rakyat yang bermula 22 Mei lepas.
Beliau berkata kerajaan telah bersetuju untuk meneruskan projek Perolehan Kapal Peronda Generasi Kedua (SGPV) Berkeupayaan LCS bagi TLDM.
Mohamad berkata selaras dengan perkembangan itu, Mindef, TLDM dan BNS akan bersama-sama memberikan tumpuan sepenuhnya bagi memastikan projek LCS berjaya disempurnakan.
“Perolehan ini adalah penting dalam meningkatkan keupayaan armada selaras dengan Pelan Transformasi 15 to 5 TLDM bagi memelihara kedaulatan perairan negara,” katanya.


Polis minta terima baik proses demokrasi, peralihan kepimpinan

Semua pihak diminta supaya menerima baik proses demokrasi di negara ini yang melibatkan peralihan kepimpinan kerajaan, tanpa perlu mewujudkan suasana tidak harmoni dalam kalangan masyarakat.
Dalam satu kenyataan hari ini susulan pelantikan perdana menteri yang baru Anwar Ibrahim, Ketua Polis Negara Acryl Sani Abdullah Sani berkata tindakan tegas akan diambil terhadap mana-mana pihak tidak bertanggungjawab melakukan sebarang provokasi atau membangkitkan isu perkauman dan agama.
“Orang ramai juga diminta tidak menganjurkan sebarang perhimpunan atau perarakan berkaitan politik di tempat terbuka dalam masa terdekat demi keselamatan dan ketenteraman awam,” katanya.
Beliau turut menasihatkan pengguna dan pemilik akaun media sosial untuk menjaga adab serta tingkah laku dalam mengeluarkan paparan yang boleh mencetuskan kegusaran kepada masyarakat.
Acryl turut memberi komitmen polis dalam memastikan tahap keselamatan dan ketenteraman awam kekal terjamin di bawah pentadbiran Pengerusi Pakatan Harapan (PH) itu.
“PDRM akan terus kekal komited dalam memikul amanah yang dipertanggungjawab dalam menjaga keselamatan negara dan menjunjung kedaulatan undang-undang demi kesejahteraan masyarakat serta negara,” katanya.
Acryl turut merakamkan ucapan tahniah kepada ahli Parlimen Tambun itu yang dilantik sebagai perdana menteri yang baharu selepas diperkenankan Yang di-Pertuan Agong Sultan Abdullah Sultan Ahmad Shah hari ini.
Anwar, 75, hari ini mengangkat sumpah jawatan sebagai perdana menteri ke-10 di hadapan Yang di-Pertuan Agong.
Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai perdana menteri ke-10 berlangsung di Dewan Singgahsana Kecil, Istana Negara, Kuala Lumpur, pada 5.06 petang.


Kurang maklumat punca vaksinasi perlahan dalam kalangan miskin kota, gelandangan

Sejak sedekad dahulu, Rubi dan keluarganya tinggal di bilik sewa Lorong Haji Taib, Chow Kit Road. Sebuah kawasan di Kuala Lumpur yang terkenal dengan aktiviti pelacuran.Pada satu ketika, Rubi pernah tinggal di Semenyih, Selangor, tidur beralaskan kotak di jalanan.Sebetulnya, menyewa bilik di Lorong Haji Taib itu, walaupun tidak mewah, cukup untuk Rubi dan keluarga berteduh.Empat orang ahli keluarganya berteduh di bilik itu: dia, suami dan dua orang anak. Suaminya bekerja sebagai pengawal keselamatan manakala Rubi menjaga dua orang anak mereka secara sepenuh masa.Namun keadaan di bilik itu tidaklah lebih baik dari jalanan.Bilik tidur utama itu dikongsi empat beranak tersebut beserta barangan mereka.Kunjungan MalaysiaNow ke bilik kediaman mereka memperlihatkan keadaan yang sangat menyedihkan.Dari luar, bau hanyir dan kurang menyenangkan menusuk rongga hidung.Keadaan bilik yang dipenuhi barangan keluarga itu seakan “menghimpit” pengunjung yang melawat.Di kawasan ruang tamu, tuan rumah memasang “partition” dan membuat sebuah lagi bilik untuk disewakan.Keadaan bilik Rubi yang kecil yang penuh dengan barangan.Berjirankan penagih dadah, sekeluarga itu masih bertahan dan tidak terjebak dalam kegiatan yang tidak sihat itu.Wanita itu hanya mempunyai alat pemasak nasi, namun tidak mempunyai dapur.Mi segera menjadi makanan ruji mereka sekeluarga kerana Rubi tidak mampu memasak lauk untuk keluarganya. Lauk-pauk dibeli di kedai.Pelbagai dugaan ditempuh di Chow Kit, namun yang paling mencabar ialah persekitaran yang tidak selamat untuk anak-anaknya membesar.Dikelilingi pekerja seks dan penagih dadah, Rubi gusar akan nasib dua orang anaknya yang masih bersekolah.“Anak-anak saya sekolah di Sekolah Bimbingan Jalinan Kasih. Setiap hari persekolahan mereka akan berjalan kaki untuk ke sana.“Kalau tanya saya, memang hendak pindah dari sini,” katanya.Rubi dan dua anaknya mendapat bantuan barangan asas keperluan harian seperti telur dan beras.Dia antara golongan keluarga tercicir dan golongan gelandangan di ibu kota yang masih belum mendapat suntikan vaksin.Meskipun mempunyai MySejahtera, namun Rubi menyangka aplikasi itu hanya digunakan untuk mendaftar masuk ke premis.“Saya dan kawan-kawan di Chow Kit ada juga dengar mengenai vaksin untuk warga gelandangan tetapi saya dan rakan-rakan tidak tahu bagaimana untuk dapatkan vaksin,” katanya merujuk kepada porgram di bawah kementerian Wilayah Persekutuan.Seperti Rubi, rata-rata golongan gelandangan yang ditemui MalaysiaNow sedar mengenai usaha imunisasi yang sedang giat dijalankan.Mereka juga sedar mengenai program vaksinasi untuk gelandangan namun tidak tahu caranya untuk mendaftarkan diri, atau masih belum dihampiri oleh pihak berkuasa.Ketika ditemui, dua gelandangan kaum Cina di sekitar Chow Kit yang enggan dikenali turut menyatakan hasrat untuk disuntik namun mereka tiada telefon untuk mendaftar di MySejahtera.Sambil menunjukkan isyarat suntikan di bahu, mereka juga tahu mengenai pusat pemberian vaksin di Pusat Dagangan Dunia Putra (PWTC) berhampiran kawasan itu, namun tidak tahu bagaimana cara mendaftar.Cik Wan menunjukkan pendaftaran vaksinasi dari aplikasi MySejahtera.Seorang gelandangan yang dikenali sebagai Cik Wan lebih bernasib baik kerana selain mempunyai telefon, dia juga cakna tentang pendaftaran diri menerusi MySejahtera.“Saya daftar di MySejahtera awal bulan ini dan masih menunggu nama saya,” katanya yang menetap sementara di sebuah bilik di hotel berhampiran yang dibayarnya secara harian.Cik Wan yang hidup bersama tiga anaknya itu juga sedar mengenai program vaksin untuk gelandangan namun seperti Rubi, dia tidak tahu cara untuk mendaftar.“Saya ada dengar juga mengenai program itu, tapi kawan-kawan saya belum lagi dapat pergi. Kalau mereka dapat, tentu mereka bagitahu kita semua,” katanya.Ditanya mengenai sekiranya ada kebimbangan terhadap vaksin, Rubi berkata dia yakin dengan apa yang diberitahu oleh pihak berkuasa.“Saya mendengar daripada orang yang dah disuntik yang mereka mengalami demam dan tidak sihat.“Tapi saya percaya dengan apa doktor beritahu saya,” katanya.


Laungan ‘keadilan untuk Najib’ diambang semakan keputusan SRC International

Laungan menuntut keadilan dan sokongan terhadap bekas perdana menteri Najib Razak bergema di luar perkarangan Istana Kehakiman, Putrajaya sewaktu menunggu Mahkamah Persekutuan menyemak keputusan sabitan dan hukumannya membabitkan kes penyelewengan dana RM42 juta milik SRC International Sdn. Bhd.
Kira-kira seramai 200 penyokong Najib tiba di perkarangan Istana Kehakiman seawal jam 7 pagi bagi menantikan ketibaannya dari Penjara Kajang.
Seorang penyokong daripada gerakan Justice for Najib (JFN) Noriah Daud berkata hasratnya sepanjang empat tahun mengikuti perbicaraan kes tersebut mahu melihat keadilan diberikan kepada Najib terutamanya kejujuran pihak kehakiman tanpa prejudis kepada mana-mana pihak.
"Sebenarnya Bossku (Najib) tidak mahu dibebaskan tapi dia nak keadilan buat beliau.
"Apa yang kami minta (adalah) budi bicara tuan hakim yang bijaksana membicarakan kes Najib hari ini biarlah dengan cara telus.
"PM kita pun mengatakan biar secara telus," katanya kepada pemberita.
Sudah lebih dua jam Najib masuk ke kamar mahkamah untuk mendengar keputusan prosiding semakan tersebut.
Bagaimanapun, MalaysiaNow difahamkan prosiding masih belum bermula kerana pasukan peguam Najib diketuai oleh Shafee Abdullah sedang mempertikai Hakim Abu Bakar Jais sebagai panel hakim yang bersidang mengatakan beliau ialah hakim mahkamah rayuan.
Semakan tersebut didengar oleh panel lima hakim yang diketuai Hakim Besar Sabah Sarawak Abdul Rahman Sebli yang bersidang bersama-sama Vernon Ong Lam Kiat, Rhodzariah Bujang dan Nordin Hassan.
Penyenaraian Abu Bakar adalah selaras dengan peruntukan Perkara 122(2) Perlembagaan Persekutuan yang menyentuh mengenai keanggotaan Mahkamah Persekutuan.
Peruntukan itu menyatakan seorang hakim Mahkamah Rayuan selain Presiden Mahkamah Rayuan boleh bersidang sebagai hakim Mahkamah Persekutuan jika Ketua Hakim Negara berpendapat bahawa kepentingan keadilan menghendaki yang sedemikian.
Berdasarkan permohonan yang difailkan sebelum ini, Najib memohon agar keputusan yang dibuat pada 23 Ogos 2022 oleh lima panel hakim yang diketuai Ketua Hakim Negara, Tun Tengku Maimun Tuan Mat disemak semula dan beliau dilepaskan dan dibebaskan daripada pertuduhan.
Selain itu, Najib juga memohon agar beliau dilepas dan dibebaskan daripada sabitan serta hukuman dan kes penyelewengan dana SRC International dibicarakan semula di hadapan hakim yang lain.


Panggilan telefon yang menyebabkan bekas ahli Parlimen kembali ke gelanggang politik

Selepas kali terakhir berkhidmat di Dewan Rakyat pada 2013, Wee Choo Keong tidak pernah bercadang untuk kembali ke arena politik sebaliknya fokus mengendalikan kes-kes mahkamah di firma guamannya.
Bagaimanapun, beliau seringkali menerima panggilan telefon daripada penduduk Wangsa Maju yang mahukannya kembali dan berkhidmat kepada rakyat setempat.
Wee berkata penduduk sering kali merujuknya apabila ada masalah tertentu terutamanya berkaitan isu keselamatan dan infrastruktur di kawasan tersebut.
Sehingga suatu hari, beliau mendapat pelawaan daripada Presiden Warisan Mohd Shafie Apdal untuk bertanding sekali lagi pada Pilihan Raya Umum ke-15 (PRU15) dengan logo Warisan di kerusi Wangsa Maju.
Wee berdepan pertandingan enam penjuru menentang Mohd Shafei Abdullah (Barisan Nasional), Zahir Hassan (Pakatan Harapan), Nuridah Mohd Salleh (Perikatan Nasional), Norzaila Arifin (Gerakan Tanah Air) dan calon bebas, R Suntheralingam.
Selain itu, Wee menegaskan tujuan utamanya kembali adalah untuk menjadikan Parlimen sebagai tempat yang sebenarnya menumpukan kepada penyelesaian rakyat dan bukan lagi menjadi permainan politik bagi sesetengah pihak yang tidak pernah berputus asa untuk merebut kuasa.
"Inilah tugas ahli Parlimen yang sebenarnya. Cakna tentang isu rakyat dan bawanya ke Parlimen.
"Supaya ianya tidak lagi berulang dan menyusahkan rakyat.
"Dan sebab inilah saya kembali," katanya dalam satu wawancara bersama MalaysiaNow.
Wee merupakan anak kelahiran dari Kelantan pernah menyandang kerusi Parlimen Bukit Bintang mewakili DAP dari tahun 1990 hingga 1995.
Beliau kemudiannya mewakili PKR untuk kerusi Parlimen Wangsa Maju dari tahun 2008 hingga 2013.
Tambah Wee lagi, sepanjang bergelar ahli Parlimen sebelum ini, beliau amat aktif menyuarakan pandangan dan cadangan terhadap sesuatu isu dan polisi pada blognya.
Dari situ, katanya, ramai pihak berwajib sentiasa beringat dan berhati-hati terhadap kerja masing-masing kerana bimbang jika ia menjadi topik pada blog tersebut.
"Saya pernah hubungi DBKL dan mereka kata jangan risau, sudah diambil tindakan.
"Saya baru sahaja telefon dan mahu maklumkan. Tetapi mereka sudah baca di blog saya terlebih awal. Tindakan pun sudah diambil."
Penyatuan rakyat jadi agenda utama
Dalam pada itu, Wee memberitahu penyatuan dalam kalangan penduduk Wangsa Maju akan menjadi teras utama manifestonya pada PRU15 kali ini.
"Apabila rakyat semua bersatu padu, apa yang kita tak boleh lakukan? Semua boleh.
"Kerajaan perlu ambil perhatian mereka jadi kerajaan untuk siapa? Rakyat.
"Bukan Melayu sahaja atau India sahaja atau Cina. Tapi semua."
Tambahnya, ketika menjadi ahli Parlimen Wangsa Maju, soal kaum dan agama penduduk tidak menjadi keutamaannya.
Beliau menegaskan, sesiapa sahaja yang diganggu atau menghadapi masalah dari segi perundangan ataupun keselamatan, hak-hal mereka akan dipertahankan.
"Saya membesar di Kelantan dengan makan budu, bergaul dengan oramg kampung yang majoritinya Melayu.
"Jangan beritahu saya tentang nilai politik yang berpuak untuk kelompok tertentu sahaja. Saya tak akan terima."
Dalam pada itu, Wee turut menarik perhatian wawancara itu terhadap keadaan infrastruktur di Wangsa Maju yang disifatkannya terlalu lama dan tiada pembaharuan.
Perkembangan itu menyebabkan isu-isu yang sudah lama berlaku di kawasan tersebut tidak menemui jalan penyelesaian seperti kesesakan lalu lintas dan ketiaadan ruang parkir kereta yang mencukupi.
Tambahnya, pada tahun 2013, jumlah pengundi di Wangsa Maju sekitar 75,000 dan kini meningkat sehingga 123,000 pengundi.
"Peningkatan hampir satu kali ganda. Tapi jalan raya semua jalan yang sama. Jalan yang sama. Tiada yang baru.
"Mungkin ini yang kurang di Wangsa Maju, infrastruktur."
Sementara itu, ketika ditanya seorang pengundi di sebuah bengkel motosikal, Khaw Chui Ching berkata kemunculan semula Wee menjadi buah mulut banyak orang di Parlimen itu.
Kata pesara guru bahasa Inggeris itu, rata-rata pengundi amat gembira dengan pencalonan Wee tanpa mengira logo parti yang diwakili beliau.
"Letaklah logo muka badut pun, kami semua akan undi dia.
"Dia calon banyak baik," katanya.
Menurut Khaw, penduduk Wangsa Maju hanya mahu calon yang boleh beri jaminan keselamatan selain isu-isu pembangunan pesat yang menjadi kebimbangan ramai pihak.
Bagaimanapun, dia yakin pengalaman Wee di kawasan Parlimen itu boleh membantu atasi masalah yang berbangkit.


Laporan tahunan Suhakam tidak akan dibahas di Parlimen, kata menteri

Kerajaan tidak bercadang untuk membenarkan laporan tahunan Suruhanjaya Hak Asasi Manusia (Suhakam) dibahaskan di Dewan Rakyat seperti yang dilakukan tahun lalu, kata Menteri di Jabatan Perdana Menteri (Undang-Undang dan Parlimen) Takiyuddin Hassan.Beliau berkata, laporan tersebut boleh dibahas secara tidak langsung namun tidak menjadi keutamaan kerajaan disebabkan ekonomi dan kebajikan rakyat adalah lebih penting.“Berdasarkan Seksyen 21 sebagaimana kertas statut yang lain, maka kertas statut nombor 88 tahun 2020 sudah pun dikemukakan dan diletakkan kepada ahli-ahli Parlimen sebagai risalah yang di bawa ke dalam majlis.“Namun kerajaan menyatakan sekiranya ada ahli-ahli Parlimen berminat untuk membahaskan perkara ini secara tidak langsung, mereka boleh memetik laporan di dalam kandungan-kandungan yang ada dalam laporan ini untuk dijadikan perbahasan yang sesuai dalam masa sesuai.“Buat masa ini, kerajaan belum bercadang untuk membuka atau membawa satu usul untuk membahaskan laporan ini memandangkan urusan-urusan kerajaan perlu didahulukan sebagaimana standing order dan tidak mempunyai masa yang mencukupi,” katanya di Dewan Rakyat, hari ini.Beliau menjawab soalan, Ahmad Fahmi Fadzil (PH-Lembah Pantai) tentang sama ada kerajaan berniat membenarkan laporan tahunan Suhakam dibahaskan oleh Dewan Rakyat seperti yang dilakukan tahun lalu.


Kes baru Covid-19 kembali melebihi 3,000

Sebanyak 3,297 kes baru Covid-19 dikesan hari ini, menjadikan angka keseluruhan penularan dalam negara berjumlah 283,569, kata Ketua Pengarah Kesihatan Dr Noor Hisham Abdullah.Katanya, sebanyak 4,456 pesakit pulih dan dibenarkan pulang, menjadikan jumlah keseluruhan angka sembuh 249,209 kes.“Perak mencatatkan kes harian tertinggi iaitu sebanyak 1,215 kes diikuti Selangor (868), Johor (431), Sarawak (185) dan Pulau Pinang (127),” katanya dalam satu kenyataan.Katanya, kes aktif dengan kebolehjangkitan pula berjumlah 33,304.“Daripada jumlah itu 209 pesakit di tempatkan di Unit Rawatan Rapi termasuk 91 memerlukan bantuan alat pernafasan,” katanya.Noor Hisham memaklumkan terdapat lima lagi kematian, menjadikan jumlah mangsa yang maut meningkat kepada 1,056 orang.Katanya terdapat enam lagi kluster baru dikesan membabitkan:Kluster Jalan Persiaran Cemerlang di Johor (tempat kerja).Kluster Jalan Cemerlang Besi di Johor (tempat kerja).Kluster Jalan Kota Kulai di Johor (tempat kerja).Kluster Jalan Kelapa Mawar di Johor (tempat kerja).Kluster Jalan Pandan Ria di Johor (tempat kerja).Kluster Perusahaan Baru di Pulau Pinang (tempat kerja).


Lelaki hidap PTSD bunuh 4 orang termasuk bayi dalam tembakan rambang di Florida

Seorang bekas tentera menembak dan membunuh empat orang, termasuk seorang wanita dan bayi lelaki berusia tiga bulan dalam pelukannya sebelum menyerah kepada polis di Florida, Amerika Syarikat (AS) semalam, kata pihak berkuasa.Penembak yang dikenali sebagai Bryan Riley turut mencederakan seorang kanak-kanak berusia 11 tahun yang terpaksa dibedah akibat kecederaan dari tujuh tembakan, kata Ketua Polis Polk County Grady Judd dalam sebuah sidang media.Riley, yang tidak memiliki sebarang hubungan dengan mangsa berbalas tembakan dengan polis sebelum menyerah.Dia juga berusaha merampas pistol polis ketika dirawat di hospital akibat tertembak dirinya sendiri, kata Judd.Riley adalah veteran perang Amerika Syarikat di Iraq dan Afghanistan, kini dia bekerja sebagai pengawal peribadi dan pengawal keselamatan.Teman wanitanya turut memberitahu penyiasat bahawa Riley menghidapi gangguan tekanan pasca-trauma (PTSD) dan kemurungan, kata Judd.Sejak seminggu lalu kesihatan mentalnya bertambah buruk dan memberitahu teman wanitanya bahawa dia bercakap dengan Tuhan, kata Judd.“Dia ada beritahu kepada penyiasat kami, ‘Mereka rayu minta dilepaskan namun saya tetap bunuh mereka’,” kata Judd.Riley juga memberitahu timbalan ketua polis Polk County bahawa dia terpengaruh dengan metamfetamin, kata Judd.Menurut Judd, Riley berlegar di sebuah rumah di mana kejadian itu berlaku pada Sabtu malam.Lelaki itu kembali ke rumah tersebut pada pagi Ahad, membunuh seorang lelaki berusia 40 tahun, ibu berusia 33 tahun dan bayinya, kata Judd.Dia juga turut membunuh ibu mangsa berusia 62 tahun itu, kata Judd.“Bukan sekadar itu, dia juga turut menembak dan membunuh anjing keluarga tersebut,” kata Judd.Pegawai polis yang tiba di tempat kejadian menemui suspek yang tidak bersenjata di luar dengan memakai baju samaran dan baju pelindung peluru. Riley kemudian masuk semula ke dalam rumah dan “kami mendengar satu lagi tembakan, dan seorang wanita menjerit, selain tangisan bayi,” kata Judd.Kejadian berbalas tembakan berlaku sebelum suspek keluar tanpa senjata dan dia ditahan serta-merta.“Alangkah baiknya jika dia keluar dengan pistol… Kami pasti akan dapat menembaknya. Tetapi dia tidak buat begitu kerana dia pengecut,” kata Judd.“Jika seseorang pilih untuk menyerah diri, kami menahan mereka dengan damai.”


LHDN saman peguam Najib, tuntut tunggakan cukai RM9.41 juta

Kerajaan Malaysia melalui Lembaga Hasil Dalam Negeri (LHDN) menfailkan saman terhadap peguam Muhammad Shafee Abdullah menuntutnya membayar cukai pendapatan berjumlah RM9.41 juta.Kerajaan Malaysia selaku plaintif memfailkan writ saman dan pernyataan tuntutan melalui LHDN pada 6 Mei lepas di Mahkamah Tinggi di sini dengan menamakan Muhammad Shafee, 69, sebagai defendan bagi tunggakan cukai itu selama lima tahun.Berdasarkan penyataan tuntutan yang diperoleh menerusi sistem mahkamah (e-filing), kerajaan Malaysia mendakwa bagi Tahun-tahun Taksiran 2011, 2012, 2013, 2014, 2016, defendan telah ditaksirkan dengan taksiran tambahan masing-masing berjumlah RM621,291.85, RM978,854.11, RM3,581,500, RM1,735,124.03 dan RM1,826,557,87 melalui Notis-notis taksiran (tambahan) bertarikh 27 Mei 2019.Dakwa plaintif, sehingga kini defendan masih gagal membayar kepada plaintif amaun cukai pendapatan defendan yang masih terhutang dan genap masanya dan perlu dibayar bagi Tahun-tahun Taksiran 2011, 2012, 2013, 2014 dan 2016 termasuk kenaikan-kenaikan yang dikenakan ke atasnya, kesemuanya berjumlah RM9,414,708.32Oleh itu, plaintif menuntut defendan membayar RM9,414,708.32, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.Peguam Muhammad Farhan Muhammad Shafee yang mewakili bapanya berkata pihaknya masih belum menerima writ saman tersebut daripada LHDN.“Pihak kami hanya mengetahuinya (saman) melalui media,” katanya ketika dihubungi pemberita hari ini.Sumber LHDN ketika dihubungi mengesahkan pihaknya belum menyerahkan writ saman itu kepada Muhammad Shafee dan berkata ia akan diserahkan dalam masa terdekat.Muhammad Shafee merupakan peguam kepada bekas perdana menteri Najib Razak dalam kes melibatkan penyelewengan dana SRC International Sdn Bhd dan 1Malaysia Development Berhad (1MDB).Muhammad Shafee menghadapi dua pertuduhan menerima wang hasil aktiviti haram berjumlah RM9.5 juta daripada Najib serta dua pertuduhan membuat penyata yang tidak betul kepada LHDN.


Kes baru Covid-19 menurun bawah 11,000 jangkitan

Malaysia mencatat 10,915 kes baru Covid-19 hari ini menjadikan kes keseluruhan sebanyak 2,268,499 jangkitan.Sarawak kekal mencatat kes harian tertinggi sebanyak 2,121 disusuli Selangor sebanyak 1,386 kes.Sabah mencatatkan kes harian sebanyak 784, Kedah (574), Kelantan (1,288), Perak (862), Pulau Pinang (768), Kuala Lumpur (171), Pahang (504), Melaka (216), Negeri Sembilan (211), Terengganu (818) dan Johor (1,124).Putrajaya (26), dan Perlis (58) sahaja negeri yang mencatat kes dua digit hari ini.Sementara Labuan (4) mencatatkan kes satu digit hari ini.


Sorry.


Gempa bumi kuat landa Selatan Sumatera

Satu gempa bumi kuat berukuran 7.0 pada skala Richter melanda Selatan Sumatera, Indonesia pada 4 pagi ini.
Menurut Jabatan Meteorologi Malaysia (MetMalaysia) gempa berlaku pada kedudukan 85 kilometer (km)  Barat Laut dari Siberut, Indonesia dengan kedalaman 48 km.
"Gegaran dirasai di bahagian Pantai Barat Semenanjung Malaysia,” menurut kenyataan MetMalaysia menerusi laman Facebook.
Bagaimanapun, gempa tersebut tidak mencetuskan ancaman tsunami kepada Malaysia.
Pihak MetMalaysia meminta orang ramai yang merasai gegaran akibat gempa bumi itu supaya mengisi borang soal selidik disediakan menerusi pautan https://forms.gle/ouB7tgmn26DjZ1qX9.


Tiada rancangan mansuh bayaran balik PTPTN untuk golongan miskin, B40, kata menteri

Kerajaan tiada perancangan untuk memansuhkan bayaran balik pinjaman Perbadanan Tabung Pendidikan Tinggi Nasional (PTPTN) untuk golongan miskin dan isi rumah B40 kerana melibatkan jumlah individu dan nilai peruntukan yang besar, kata Menteri Pendidikan Tinggi Mohamed Khaled Nordin.
Katanya, berdasarkan anggaran awal PTPTN, cadangan pemansuhan pinjaman bersasar kepada golongan tersebut akan melibatkan seramai 1.84 juta peminjam dengan jumlah pemansuhan pelupusan sebanyak RM 42.34 bilion.
Bagaimanapun, katanya, kerajaan tetap mengambil perhatian terhadap kebajikan melibatkan peminjam PTPTN dan kemudahan membayar balik pinjaman tersebut melalui pelbagai cara dan inisiatif yang dilakukan bagi memastikan kemudahan para peminjam terutamanya daripada golongan miskin dan isu rumah B40.
“Antaranya, penangguhan bayaran balik sekiranya menyambung pengajian atau belum dapat pekerjaan. Kedua, penstrukturan atau penjadualan balik pinjaman mengikut kemampuan peminjam.
“Ketiga, diskaun pinjaman balik sekiranya dilakukan bayaran balik secara sekaligus dengan penuh. Dan keempat, bayaran balik PTPTN hanya selepas 12 bulan peminjam menamatkan pengajian untuk memberi ruang kepada peminjam buat persediaan sewajarnya,” katanya bagi menjawab pertanyaan lisan dari Ahli Parlimen Machang Wan Ahmad Fahysal Wan Ahmad mengenai bilakah program pemansuhan hutang PTPTN bersasar kepada golongan tersebut akan mula diperkenalkan.
“Adakah kerajaan mempunyai iltizam politik untuk benar-benar memansuhkan hutang PTPTN ini seperti yang dijanjikan dalam manifesto Pakatan Harapan yang baru-baru ini?” soal Fayhsal merujuk kepada buku “SCRIPT-For a Better Malaysia”, buku yang mengetengahkan visi dan kerangka dasar yang menjadi matlamat Anwar Ibrahim untuk mentransformasikan Malaysia.
Buku yang dihasilkan menerusi kerjasama Institut Darul Ehsan (IDE) serta Pusat Dasar Postnormal dan Kajian Masa Depan itu meletakkan 36 cadangan dasar yang perlu diberi keutamaan dalam usaha mewujudkan Malaysia yang lebih baik, termasuk memansuhkan bayaran tol dan bayaran balik PTPTN, khusus untuk golongan B40.
Salinan buku tersebut dilancarkan kira-kira sebulan sebelum Pilihan Raya Umum ke-15 (PRU15) pada November tahun lalu.
Bagaimanapun, soalan tersebut dibantah keras oleh Ahli Parlimen Pandan Rafizi Ramli yang menafikan PH menawarkan pemansuhan hutang PTPTN.
Katanya, kenyataan bekas timbalan menteri belia dan sukan itu sebagai mengelirukan Dewan Rakyat dan harus dikenakan tindakan.
Sementara itu, Khaled berkata berkemungkinan terdapat parti-parti politik menawarkan manifesto sedemikian dalam musim pilihan raya, bagaimanapun kerajaan sedia ada terdiri daripada kerajaan campuran.
“Jadi, kita ambil keputusan iaitu kita hanya akan ambil mana-mana manifesto yang mempunyai perkara-perkara yang sama ataupun serupa.
“Dan kita dapati semua parti politik (dalam kerajaan campuran) tidak menawarkan semua perkara yang sama apabila berkait dengan hutang PTPTN.”


Sultan Selangor bimbang kewujudan golongan antivaksin jejas sasaran imuniti kelompok

Sultan Selangor Sultan Sharafuddin Idris Shah menzahirkan rasa kecewa mengenai kewujudan golongan antivaksin di Selangor dan berharap rakyat tidak mudah terpengaruh dengan pemahaman terpesong seumpamanya.Setiausaha Sulit Sultan Selangor Muhamad Munir Bani dalam satu kenyataan memaklumkan baginda percaya vaksin mampu menyelamatkan nyawa masyarakat khususnya daripada wabak Covid-19.“Baginda bimbang sekiranya terdapat individu ataupun masyarakat yang berdegil untuk tidak menerima suntikan vaksin Covid-19, sasaran untuk mencapai imuniti kelompok menjelang akhir tahun ini tidak akan tercapai sekali gus meletakkan negara dalam krisis wabak yang lebih meruncing dan berbahaya,” menurut kenyataan itu.Baginda turut berdukacita dengan peningkatan angka harian kes positif baharu di Selangor dan jumlah kematian yang amat membimbangkan di negeri ini serta berharap agar Jawatankuasa Khas Jaminan Akses Bekalan Vaksin (JKJABV) mempercepat dan menambah bilangan dos vaksin untuk rakyat Selangor.Sultan Sharafuddin juga menzahirkan rasa terkejut apabila dimaklumkan oleh Badan Bertindak Imunisasi Covid-19 (CITF) bahawa sehingga 1 Jun, Selangor hanya menerima 615,210 dos vaksin Covid-19 dan bukan 2.9 juta dos seperti yang didakwa.“Adalah tidak adil apabila nisbah jumlah pemberian dos vaksin ketika ini tidak seimbang dengan populasi keseluruhan penduduk di negeri Selangor yang berjumlah 6.5 juta,” kata baginda dalam kenyataan itu.Sultan Sharafuddin berkata dalam situasi sekarang, nyawa rakyat haruslah diberi keutamaan berbanding agenda lain dan baginda mahu supaya pusat pemberian vaksin (PPV) di Selangor ditambah khususnya di kawasan luar bandar serta berpendapat pemberian vaksin secara pandu lalu atau klinik bergerak mampu mempercepatkan proses dan meluaskan liputan vaksinasi.Baginda turut memuji langkah kerajaan Selangor yang ketika ini agresif melaksanakan ujian saringan Covid-19 secara percuma untuk seluruh rakyat Selangor dan baginda menasihatkan agar rakyat yang menerima suntikan vaksin Covid-19, supaya kekal berada dalam keadaan waspada dan berhati-hati.Sultan Sharafuddin merayu agar rakyat terus tekun mematuhi arahan di bawah perintah kawalan pergerakan (PKP) yang telah ditetapkan oleh kerajaan termasuklah duduk di rumah jika tiada urusan yang penting dan tidak leka dalam mengamalkan prosedur operasi standard (SOP).Sultan Sharafuddin juga menzahirkan ucapkan terima kasih dan penghargaan kepada semua petugas barisan hadapan hospital kerajaan dan swasta serta klinik kesihatan yang masih bertungkus-lumus menjalankan tugas serta tanggungjwab dengan penuh komited dan berdedikasi untuk memastikan kesejahteraan dan kesihatan rakyat sentiasa terperlihara.


Seniman harus jadi ‘tetuang masyarakat’

Pernah dengar nama penyanyi Sudirman Haji Arshad?Beliau pernah menjadi penyanyi nombor satu negara ini.Saya percaya mereka dari generasi saya amat mengenal Sudirman, hatta purnama pun merindu gemulah.Bagaimanakah beliau menjadi seniman nombor satu?Dengan merakam kehidupan rakyat bawah.Dengan memuatkan secara sedar lirik tentang murbawan.Dengan menjadi tetuang masyarakat.Dengan menyanyikan untuk mereka.Dengan memberikan mereka kebebasan menerusi lagu-lagunya.Dengan memerdekakan jiwa yang terhamba.Carilah, dan dengarlah dengan sengaja lagu-lagu yang ditujukan, atau memang ditulis dengan niat mewakili kaum tertentu.Dia melontarkan “Orang Kampung”, “Pesan Abang”, “Anak Desa”, “Basikal Tua”, “Anak Gembala”, “Apa Khabar Orang Kampung”, “Aku Penganggur”, “Pulang dari Kilang”, “Orang Muda”, “Baru Dapat Kerja”, “Punchcard’; selain mencipta sejarah tersendiri apabila memilih untuk menyanyi dari sebuah kawasan paling kumuh, lendir, hanyir dan kepam; Chow Kit Road pada 14 April 1986.100 ribu orang menonton konsert percuma tersebut yang tujuannya adalah menghibur manusia paling terhina negara ini.Konsert Sudirman di Jalan Chor Kit yang berjaya menghimpunkan lebih 100,000 orang. Gambar: FacebookSiapa yang tidak tahu latar kelam Chow Kit ketika itu?Demikian Sudirman menjadi penyanyi nombor satu negara ini.Dan Sudirman tidak boleh berpura-pura menjadi simbol marhaen.Sebabnya, kalau satu kali; dua atau tiga kali tentu sahaja itu boleh dicipta dan dibikin perunding imej.Era Sudir bukan era hari ini yang mana imej merakyat boleh tercuai dengan satu status beef wellington kemudian dipadam esoknya dengan imej sambal petai taruh cencaluk.Akan tetapi suara Sudir yang memanggil kaum kecil itu berlaku berkali-kali sepanjang kariernya.Dia memilih untuk tidak menjadi penghibur kayangan meski tidak dinafikan kadang-kala dia akan dipanggil menggembirakan mereka.Sehingga hari ini, tiada siapa yang mampu menggantikan Sudirman sebagai “Seniman Rakyat”. Gambar: FacebookSebagai penyanyi beliau bukan artis kokak, memiliki Ijazah Sarjana Muda Undang-Undang Kepujian di Universiti Malaya (UM) pada tahun 1980, latihan ilmiah beliau ketika tahun 1979 adalah mengenai undang-undang hakcipta dengan judul “A legal study of copyright protection in Malaysia”.Sudirman tidak menyanyi hanya untuk satu kaum iaitu Melayu, tetapi juga menyanyi untuk semua kaum.Adil Johan dari Institut Kajian Etnik (KITA) Universiti Kebangsaan Malaysia (UKM) yang pernah menulis makalah “Muzik Popular Malaysia: Perangsang dan Pelantar Sosial Integrasi Nasional” menyatakan Sudirman boleh menyanyikan lagu dalam bahasa Kantonis dan Tamil.Sudirman malah pernah menyanyikan untuk seorang nyonya Lim Ah Yoke di Tapak Ekspo, Ayer Keroh, Melaka pada 9 hb Mac 1991 iaitu lagu “Aku Seorang Penyanyi” (dalam bahasa Cina) dan sebelum beraksi membuat kata-kata ringkas; “Ya, kita tidak akan merasa betapa bertuahnya hidup di bumi Malaysia ini jika kita tidak membuka mata dan melihat malapetaka yang menimpa negeri-negeri di seluruh dunia di sekeliling kita. Dan, di dalam harmoni ini kita berkebolehan untuk mempelajari dan menghayati adat resam dan budaya di negara kita yang berbagai-bagai maka itu saya nyanyikan lagu in khas untuk Lim Ah Yoke.”Pada persembahan yang sama, beliau ikut menyanyikan sebuah lagu Tamil, “Puthiya Vaanam” dari filem Anbe Vaa dan menukilkan di awal nyanyian; “Ya para penonton. Lagu ini khas untuk semua rakyat Malaysia tanpa mengira bangsa dan agama dan di antara mesej lagu ini mengatakan kita mestilah hidup bersatu-padu bagai satu keluarga di bumi Tuhan yang esa ini tanpa mengira bangsa, warna, darjat dan keturunan.”Di Barat, penyanyi melontarkan suara untuk menghantar mesej hak asasi manusia bukanlah sesuatu yang asing.Saya pernah menulis di kolum ini bagaimana Billie Holiday menyanyi lagu Strange Fruit yang merakamkan insiden pembunuhan masyarakat kulit hitam pada tahun 1939, di mana ia berbunyi; “black bodies swinging in the Southern breeze,” dan “Strange fruit hanging from the poplar trees.”Ada banyak lagi nama yang boleh kita singgung menyanyikan lagu mengenai hak asasi manusia.Bruce Springsteen misalnya menyanyi “Streets of Philadelphia” lagu tentang kesetaraan hak dengan latar masyarakat minoriti seksual di belakangnya.John Legend menyanyikan lagu “Glory” tentang perarakan di Jambatan Selma untuk menuntut hak mengundi.Tracy Chapman dalam album pertamanya menyanyikan “Talkin’ ‘bout a Revolution”.Manakala Bob Marley menulis dan menyanyikan antara lain, “Redemption Song”.Kisah pembunuhan Martin Luther King muncul dalam lagu The Rolling Stones iaitu dalam album tahun 1969 dengan tajuk “Let It Bleed”.Raja Pop dunia Michael Jackson pada tahun 1996 menyanyikan “They Don’t Care About Us”.Tidak terkecuali lagu Childish Gambino, “This Is America”.Kalau penyanyi-penyanyi ini tidak menyanyikan lagu tentang hak asasi manusia, mereka sendiri adalah aktivis seperti Madonna, Lady Gaga, The Black Eyed Peas, Midnight Oil dan Red Hot Chili Peppers (sekadar beberapa nama).Penyanyi kita?Mereka menghibur untuk siapa?Kaum kayangan barangkali.Jangan perasan mereka menyanyi untuk kita.Jarang kita dapati dari mulut mereka tentang kepedulian mengenai masalah sosial atau nasib masyarakat bawah yang memerlukan pembelaan.Mereka gagal menggunakan kemasyhuran yang dimiliki untuk menggegar dan menggeger ketidakadilan atau kepincangan.Dalam masa dan tika negara ini mengalami penyelewengan dan korupsi paling menjolok mata (siapa berani menafikan syarahan Hamid Bador sebelum turun kuasa ketua polis negara?) atau ketika marhaen paling merempat ekoran wabak Covid-19 yang amat menitik, adakah penyanyi kita menggunakan kemasyhuran untuk membela murbawan.Mereka malah menerima upah tinggi untuk memuji muja status quo di instagram.Bahkan kita menyaksikan bagaimana”Bunga-bunga korupsi Keguguran” dan; kenestapaan rakyat yang amat nonok sudah tidak lagi dimomok oleh para rocker.Lebih menakutkan apabila penyanyi kita ikut sama menggunakan kaca mata Kayangan, iaitu mereka – yakni artis – berasa kehairanan misalnya mengapa kita, marhaen ini kecewa dengan tindak-tanduk kelasan mereka itu.Bila mereka gagal menangkap kekecewaan kita rakyat, itu tandanya mereka tidak peduli.Itu bermakna mereka sendiri sudah menggunakan kerangka kayangan untuk menilai kita iaitu, “eh dengki ke”?Kayangan yang tidak faham ini menempuh gejala kesilapanmu, keegoanmu.Ini sangat mendukacitakan.Itulah sebabnya saya mengatakan penyanyi, dalam konteks lebih besar iaitu seniman harus bersikap.Mereka mesti menjadi tetuang masyarakat.Tetuang ialah trompet, semboyan, mikrofon, atau radio.Maka mereka perlu bercakap dan menjadi juru bicara rakyat yang selama ini menyumbang kepada kekayaan dan kemasyhuran mereka itu.Duhai penyanyi dan bintang, kayangan yang sekali-kala kalian hiburkan di lobi hotel mewah, atau di tangga istana (supaya dikalung gelaran Datuk), itu tidak menyumbang kepada kedudukan kamu di dunia ini.Saya terpanggil oleh status di media sosial seorang netizen, Faizal Hamssin yang mengatakan begini; “If you’re a celebrity who amassed your fame and fortune by making the music or films that the marhaen masses consumed, it’s a moral imperative for you to speak up when you see double standards happening around you. It’s the 99% who made you rich. Not the 1%.”Betapa benarnya.Percayalah, Kita tidak lagi punya penyanyi nombor satu negara sejak kehilangan Sudirman pada 22 Februari 1992.Tiada senirmala Sudir.Kita masih mencari penyanyi nombor satu negara seperti Sudirman.Beliau adalah prasasti seni.Patah hilang tidak pernah berganti.Rujukan:Adil Johan. 2018. Muzik Popular Malaysia: Perangsang dan Pelantar Sosial Integrasi Nasional. Dlm Kartini Aboo Talib. (Pny). Prosiding International Colloquium on Integratiomn Platform. Akal Budi Alam Melayu. 15 November. Institut Kajian Etnik Universiti Kebangsaan Malaysia. Halaman: 143-164.


10 individu didakwa palsukan sijil vaksin

Sebanyak 10 individu telah didakwa di mahkamah kerana memalsukan sijil suntikan vaksin, kata Timbalan Menteri Dalam Negeri Ismail Mohamed Said.Beliau berkata ia melibatkan empat individu di Sarawak, masing-masing dua individu di Sabah dan Melaka serta masing-masing satu individu di Kelantan dan Perak.“Seorang telah disabitkan kesalahan iaitu di Sarawak di mana mahkamah telah memberi sabitan dan dihukum penjara,” katanya pada sesi soal jawab lisan di Dewan Rakyat hari ini.Beliau menjawab soalan tambahan Shaharizukirnain Abd Kadir (PAS-Setiu) mengenai jumlah mereka yang diambil tindakan kerana memalsukan sijil suntikan vaksin di negara ini.Ismail berkata bagi golongan yang memalsukan sijil suntikan vaksin, tindakan undang-undang boleh diambil mengikut Seksyen 22 (d) Akta Pencegahan dan Pengawalan Penyakit Berjangkit 1988 (Akta 342).


Hampir 950,000 kanak-kanak lengkap divaksinasi

Seramai 945,787 atau 26.6% kanak-kanak berumur lima hingga 11 tahun telah melengkapkan vaksinasi di bawah Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan laman web CovidNow, seramai 1,560,474 atau 43.9% kanak-kanak dalam kumpulan sama telah menerima sekurang-kurangnya satu dos vaksin.Bagi remaja berumur 12 hingga 17 tahun, seramai 2,898,581 atau 93.2% telah lengkap vaksinasi manakala 2,996,030 atau 96.3% menerima sekurang-kurangnya satu dos vaksin.Sejumlah 16,045,993 individu dewasa atau 68.2% telah menerima dos penggalak, manakala 22,968,441 atau 97.6% telah melengkapkan dua dos vaksin dan 23,244,381 (98.8%) menerima sekurang-kurangnya satu dos vaksin.Sebanyak 27,286 dos vaksin Covid-19 harian diberikan semalam melibatkan 8,290 dos pertama, 16,207 dos kedua dan 2,789 dos penggalak, menjadikan jumlah keseluruhan pemberian vaksin melalui Program Imunisasi Covid-19 Kebangsaan (PICK) kini 70,446,288.Sementara itu menurut portal GitHub KKM, satu kematian akibat Covid-19 dilaporkan semalam, di Kedah.


Kumpulan pertama pekerja Indonesia sudah tiba di Malaysia, kata menteri

Kemasukan pekerja Indonesia ke Malaysia telah bermula secara berperingkat selepas negara jiran itu memutuskan untuk menarik balik sekatan penghantaran pekerjanya ke negara ini, berkuat kuasa 1 Ogos lepas.
Menteri Sumber Manusia M Saravanan berkata kumpulan pertama pekerja Indonesia telah pun berada di Malaysia, manakala dokumen membabitkan 23,000 lagi pekerja dari negara itu sedang diproses oleh pihak berkuasa negara ini.
“Pekerja sudah mula masuk. Kumpulan pertama telah pun berada di sini,” katanya dalam sidang media selepas merasmikan mynext, iaitu usaha memperkasakan bakat-bakat tempatan oleh Kementerian Sumber Manusia (KSM) menerusi agensinya, Talent Corporation Malaysia Bhd (TalentCorp).
Pada 13 Julai lepas, Indonesia mengumumkan keputusannya untuk membekukan sementara kemasukan pekerja negara itu ke Malaysia kerana tidak menggunakan sistem tunggal seperti yang telah dipersetujui sebelum ini.
Bagaimanapun, kedua-dua negara bersetuju untuk mengintegrasikan sistem sedia ada bagi pengambilan pekerja domestik antara Jabatan Imigresen Malaysia dan kedutaan Indonesia di sini.
Sementara itu, mengenai tenaga kerja Malaysia, Saravanan berkata isunya bukan pengangguran tetapi penempatan pekerjaan yang tidak sepadan.
“Walaupun kami mendapatkan mereka (siswazah) kerja, mereka tidak diberi pekerjaan dalam bidang pengajian mereka,” katanya.


Meta akan sekat kandungan berita di Facebook, Instagram di Kanada

Rakyat Kanada tidak lagi dapat mengakses kandungan berita di Facebook dan Instagram, menurut syarikat induk Meta pada Khamis, lapor agensi berita Jerman (dpa).
Meta membuat pengumuman itu susulan Parlimen Kanada meluluskan Rang Undang-undang C-18, Akta Berita Dalam Talian, yang memaksa gergasi teknologi membayar kandungan berita kepada syarikat media.
"Kami telah berulang kali berkongsi bahawa demi mematuhi Rang Undang-undang C-18... kandungan daripada penyedia berita, termasuk penerbit berita dan penyiar tidak lagi tersedia di platform kami di Kanada," menurut kenyataan Meta.
Meta menegaskan bahawa ketersediaan berita di Facebook dan Instagram akan ditamatkan untuk semua pengguna di Kanada sebelum rang undang-undang itu dikuatkuasakan.
"Kami mahu memberi jaminan kepada berjuta-juta rakyat Kanada di platform kami bahawa mereka akan sentiasa dapat berhubung dengan rakan dan keluarga, mengembangkan perniagaan mereka dan menyokong komuniti setempat mereka," menurut kenyataan itu.
Akta itu dijangka berkuat kuasa di Kanada dalam tempoh enam bulan.
Menteri Warisan Kanada Pablo Rodriguez berkata kebebasan media adalah asas kepada demokrasi.
"Penyedia berita di seluruh negara kini boleh berunding secara adil untuk mendapatkan pampasan apabila kerja mereka dipaparkan di platform digital terbesar.
"Ia demi memastikan syarikat berita tempatan walau sekecil mana, boleh mendapat manfaat melalui undang-undang ini dan menerima pampasan yang adil untuk kerja mereka," katanya.


Warga Malaysia tinggal di asrama antara 25 kes baru di Singapura

Seorang lelaki warga Malaysia berusia 46 tahun penghuni asrama di Harvest @ Woodlands antara 25 kes baru Covid-19 yang dilaporkan di Singapura pada Ahad, menurut Kementerian Kesihatan (KKM) republik itu.Dirujuk sebagai Kes 63622, pekerja pembinaan di H&W Communications Pte Ltd berkenaan tidak menunjukkan gejala.“Beliau menjalani saringan Rostered Routine Testing (RRT) pada 22 Mei dan disahkan positif  pada hari yang sama dan segera diasingkan,” kata kementerian malam tadi.Kes terakhir dilaporkan di asrama itu ialah pada 1 Mei.Tiga lagi kes baharu yang dilaporkan pada Ahad juga melibatkan warga Malaysia. Satu kes import dan dua lagi dikaitkan dengan dua kluster terbuka iaitu JEM/Westgate dan penghantar makanan McDonald.Warga Malaysia yang dikaitkan dengan kluster JEM/Westgate didapati positif varian B.1.617 menerusi saringan awal dan sedang menunggu ujian pengesahan selanjutnya.Dirujuk sebagai Kes 63597, wanita berusia 39 tahun itu bekerja sebagai tukang cuci di Eng Leng Contractors Pte Ltd di pusat beli-belah Westgate, menurut kementerian.Setakat Ahad, republik ini mencatatkan 61,824 kes Covid-19 dengan 2,743 penularan tempatan, 4,562 kes import, dan 54,519 babitkan penghuni asrama.Singapura mempunyai 32 kluster terbuka setakat ini dengan yang terbesar melibatkan kluster Terminal 3 Lapangan Terbang Changi dengan 108 kes.


Giliran Pemuda Umno Seremban suruh Zahid Hamidi ‘berehat’

Selepas Ketua Pemuda Umno Pontian, Mohd Helmi Buang dengan lantang meminta presiden parti itu Ahmad Zahid Hamidi “berehat”, tiba giliran ketua Pemuda Seremban, menyuarakan perkara sama.Ketua Pemuda Umno Bahagian Seremban Zool Amali Hussin berkata Umno bukan milik mana-mana individu termasuk presiden parti.“Bila ramai yang melahirkan rasa dan berani bersuara kira baguslah, Alhamdulillah lah. Kita nak bagi semua orang ni sedar, berani bersuara, Umno ni bukan untuk mana-mana individu. Umno ni untuk orang Melayu,” katanya kepada MalaysiaNow.“Ini adalah suara ketidakpuasan hati, suara yang di mana semua ini sayangkan Umno,” katanya.Zool berkata, beliau tidak terkejut jika selepas ini lebih ramai akan tampil ke hadapan melakukan gesaan yang sama demi menyelamatkan Umno.“Saya yakin ada lagi yang berani tampil selepas terbuka minda, terbuka hati hendak bersuara mungkin selepas ini daripada exco-exco Pemuda Malaysia pula yang akan bersuara.”Zool turut menyelar laungan yang dibuat pucuk pimpinan dalam Perhimpunan Agung Umno sebelum ini iaitu meremajakan parti tetapi ia tidak seperti apa yang dikatakan.Katanya, jalan terbaik untuk selamatkan Umno adalah dengan melakukan perubahan di peringkat atas.“Remaja apa, remaja purba, masing-masing dah gila kuasa, masing-masing pentingkan diri sendiri remaja apa bendanya. Dia orang sedar tak apa yang jadi.“Itu salah satu tanda dalam Pilihan Raya Umum ke-15 yang pengundi berumur 18 tahun sudah pasti tidak akan undi Umno. Dia orang akan undi parti-parti kecil seperti Muda,” katanya.Sebelum ini Helmi yang mengetuai Pemuda Umno Pontian juga dipetik berkata parti Melayu itu tidak mempunyai hala tuju masa depan yang jelas di bawah pimpinan Zahid.Tahun lalu MalaysiaNow mendedahkan Zahid bersama-sama dengan bekas presiden Umno, Najib Razak menulis surat ke Istana Negara bagi menyokong Presiden PKR Anwar Ibrahim untuk menjadi perdana menteri sekaligus menggulingkan kerajaan Perikatan Nasional (PN) pimpinan Muhyiddin Yassin.


Wawasan kemakmuran bersama patut fokus kepada keupayaan, bukan kekayaan Bumiputera

Sempena sesi Balai Rakyat Wawasan Kemakmuran Bersama (WKB) 2030 pada 29 September, Perdana Menteri Muhyiddin Yassin membentangkan satu dasar pembangunan jangka panjang.Beliau menghujahkan sebab-sebab dasar Bumiputera perlu diteruskan lagi dan juga mengulas tentang implikasi program-program yang berunsurkan etnik.WKB adalah sebuah dokumen yang lengkap dan sukar disangkal, namun isi terasnya kurang menepati cabaran ketidaksaksamaan ekonomi.Ringkasnya, WKB terlalu memberatkan kepada jurang kekayaan dan kurang menangani jurang keupayaan.Ia gagal membezakan dua isu penting:(1) Bantuan am yang diberi kepada semua rakyat Malaysia tanpa mengira kaum.(2) Layanan istimewa Bumiputera yang kekal dilaksanakan – dan perlu dipertingkatkan, khususnya dari segi pembangunan keupayaan atau capability building, dalam istilah Inggerisnya.KelemahanMatlamat WKB supaya Malaysia mencapai keadaan hidup yang munasabah bagi semua penduduk pada 2030 amat relevan.Sememangnya Malaysia perlu meneruskan usaha mempertingkatkan prestasi ekonomi and taraf hidup serta menjana pembangunan insan dan daya upaya, dan merapatkan jurang sosio-ekonomi, termasuk ketidaksaksamaan pendapatan.Antara objektif utama WKB adalah:(1) Menstruktur semula ekonomi ke arah yang lebih progresif berpaksikan ilmu dan bernilai tinggi.(2) Menangani jurang ekonomi antara kumpulan pendapatan, etnik, wilayah dan rantaian bekalan untuk membela dan meningkatkan keupayaan semua rakyat supaya tiada yang ketinggalan.Bagaimanapun, WKB perlu dipertimbangkan dengan lebih teliti untuk mengesan kelemahannya.Pembangunan mampan dan pemeliharaan alam semulajadi agak dipinggirkan, istliah progresif, meskipun berunsur positif, tidak ditakrifkan dengan terperinci.Objektif pertama perlu dibahaskan dengan tegas, dan diharap dapat dinaiktaraf lagi.Saya menumpukan perhatian kepada objektif kedua, yang pada pendapat saya dirangkakan terlalu sempit.WKB mengabaikan jaminan kesamaan dalam keperluan asas, dan tidak mengutamakan ketidaksaksamaan keupayaan, tidak mengimbangkan kepentingan kumpulan majoriti dan minoriti Malaysia.BumiputeraAntara isu yang dilaporkan di media adalah pendirian Muhyiddin bahawa ketegangan antara kaum berpunca daripada ketidakpuasan terhadap agihan kekayaan dan pendapatan dalam kalangan masyarakat Bumiputera, khususnya Melayu.WKB juga membangkitkan rasuah dan ketirisan sebagai sebab utama Bumiputera kurang mencapai potensi penuh, khususnya dari segi kontrak awam yang tidak diusahakan dengan amanah.Rasuah dan ketirisan semestinya ditangani – sebagai gejala buruk ekonomi dan sistem pentadbiran secara am.Masalah yang lebih meluas, seperti pengangguran graduan atau kelemahan perusahaan kecil dan sederhana (PKS), berpuncakan sistem pendidikan dan dasar keusahawanan yang kurang berkesan.Di sebalik tumpuan kepada rasuah dan ketirisan, WKB kelihatan berkecenderungan mengutamakan program-program yang terlibat dalam pengagihan kekayaan, seperti sistem perolehan awam dan peruntukan projek mega.Adakah masyarakat Melayu benar-benar sangat mementingkan kekayaan, dan begitu mengambil berat kekayaan Melayu-bukan Melayu?Pemerintahan Pakatan Harapan pada 2018-2019 telah memotong pakej pendapatan lumayan yang diterima oleh ketua eksekutif syarikat milik kerajaan (GLC).Hasilnya, pendapatan sebahagian golongan kaya Melayu dikurangkan, dan seterusnya jurang kekayaan antara etnik dilebarkan.Namun, tiada bantahan diluahkan di kalangan rakyat Malaysia; sebaliknya, saya rasa tindakan ini disokong ramai.Kekayaan atau keupayaan?Sebenarnya, kekayaan tidak menyentuh kehidupan seharian rakyat biasa, dan ketegangan etnik yang menimbul dari semasa ke semasa lebih bertunjangkan jurang keupayaan dan ketidaksamaan dalam peluang sosioekonomi.Masyarakat Melayu berpegang lebih kuat kepada dasar yang memanfaatkan mereka, berbanding dengan dasar yang memewahkan segelintir orang atasan.Bantuan dihulurkan secara meluas kepada masyarakat Bumiputera di pelbagai lapisan: kemasukan dan enrolmen dalam program pra-universiti, kolej teknikal, dan universiti, biasiswa pengajian tinggi, bantuan kewangan perusahaan kecil dan sederhana (PKS), peruntukan kerajaan yang membela kontraktor Melayu, dan banyak lagi.Saya amat percaya majoriti besar Melayu menyokong dasar yang sedia ada sebab menerima peluang sosioekonomi, dan merasa khuatir terhadap kerajaan yang disangka akan menjejaskan peluang-peluang istimewa tersebut, sedangkan kedudukan ekonomi mereka belum cukup kukuh.Profil PKS mengikut saiz mencerminkan keadaan ini.Pada 2015, antara PKS milik Bumiputera, 83.5% dikelaskan mikro, 15.1% kecil dan 1.4% sederhana, manakala bagi PKS milik bukan Bumiputera, 69.9% berskala mikro, 25.9% kecil dan 4.3% sudah bertumbuh ke tahap sederhana.Pada masa sama, warga bukan Melayu, walaupun bakal menceburi pendidikan tinggi dan kerjaya, terutamanya di sektor swasta, kadangkala merasa tidak senang terhadap peluang-peluang yang dikemukakan kepada warga senegara Melayu yang tersenarai di atas.Dalam kata lain, kekurangan Malaysia dalam membangunkan keupayaan (capability), yang seterusnya menjadikan Melayu kurang yakin terhadap kebolehan mereka bersaing dan berdikari dan bukan Melayu kurang percaya terhadap keadilan sistem ekonomi, merupakan faktor sosioekonomi utama di sebalik ketegangan etnik.Inilah yang dimaksudkan jurang keupayaan, berbanding dengan jurang kekayaan.PenyelesaianJusteru, jalan penyelesaian dan penggubalan semula objektif kedua WKB harus dilaksanakan. Proses ini melibatkan dua langkah.Pertama, WKB harus menjamin keperluan asas dan kebajikan am kepada semua warga Malaysia tanpa mengira kaum, agama, jantina atau latar belakang, atas hak asasi dan kesamaan nilai dan maruah setiap insan.Antara bidang di bawah naungan jaminan ini adalah pendidikan rendah dan menengah, gaji minima, program kebajikan dan bantuan awam, serta perlindungan pekerja di sisi undang-undang.Kedua, WKB harus mendahulukan program-program yang menguatkan keupayaan Melayu dan Bumiputera, terutamanya di sektor pendidikan tinggi, kesuhawanan dan PKS yang memanfaatkan beribu-ribu.Di mana sesuai, akses kepada program tertentu boleh diperluaskan untuk merangkumi semua warga berpendapatan rendah, atau masyarakat India dan Orang Asli, seperti yang sudah dilaksanakan dalam program kewangan mikro Tekun dan kemasukan ke institut pengajian tinggi awam.Ucapan PM diakhiri dengan janji kepada rakyat Malaysia: “Kita seluruh rakyat Malaysia tanpa mengira kaum, agama dan wilayah mesti makmur bersama. Kemakmuran tidak bermakna apabila ia hanya dikecapi oleh sebahagian rakyat manakala sebahagian lagi ketinggalan di belakang.”Hasrat ini pasti disambut dengan hati terbuka.Namun, selagi dasar pembangunan yang menjamin kesaksamaan tidak diketengahkan, dan program-program khas yang menyasarkan golongan tertentu tidak diperkasakan supaya mempertingkan keupayaan sambil menjalinkan sistem sosioekonomi yang lebih inklusif, WKB akan membazir satu peluang untuk melonjakkan Malaysia ke tahap yang lebih tinggi, di mana golongan majoriti cukup berdaya saing dan berkeyakinan diri. *Lee Hwok Aun merupakan felo penyelidik kanan, Iseas-Yusof Ishak Institute.* Artikel ini adalah pandangan penulis dan tidak semestinya mencerminkan pendirian MalaysiaNow.


Generasi muda tentukan keputusan PRU15 jika keluar mengundi

Satu generasi boleh dikira dalam pelbagai bentuk.
Tetapi dari segi pilihan raya umum, generasi dikira dalam bentuk lima tahun.
Ini kerana ia diadakan tidak melebihi lima tahun sekali.
Maka dalam Pilihan Raya Umum ke-15 (PRU15) ini, generasi baru iaitu yang mula layak menjadi pengundi dari tahun 2018 hingga 2022 akan menunaikan tanggungjawab kewarganegaraan mereka.
Sementara sedikit demi sedikit generasi yang menjadi pengundi pada PRU terdahulu sudah tidak ada lagi.
Maka sedikit sebanyak perubahan akan berlaku dalam PRU15.
Maknanya daripada pengundi sampailah kepada calon-calon yang bertanding, PRU15 ini adalah bebeza daripada tahun 2018.
Lebih-lebih lagi PRu15 kali ini boleh dianggap paling istimewa daripada 14 pilihan raya yang lalu sejak negara ini mencapai kemerdekaan.
Sememangnya terdapat banyak aspek yang membezakan PRU15 kali ini, daripada bilangan pengundi yang bertambah hinggalah kepada keadaan Barisan Nasional (BN) dipimpin oleh presiden yang sedang dalam perbicaraan mahkamah.
Tetapi satu aspek yang paling ketara bagi PRU15 ini ialah peranan komunikasi yang sudah berubah.
Satu contoh ialah penggunaan platform TikTok dalam masyarakat khususnya dalam kalangan generasi baru untuk menyampai dan menerima maklumat.
TikTok tidak wujud lagi pada PRU14. Kehadiran Tik Tok kali ini menambahkan lagi saluran komunikasi dalam dunia media sosial yang terdiri daripada Twitter; Facebook, Instagram dan kumpulan-kumpulan WhatsApp.
Untuk mempunyai rasa apresiasi terhadap keadaan ini, cuba bandingkan PRU15 dengan PRU pertama negara pada tahun 1959.
Ketika itu, saluran komunikasi hanyalah melalui radio dan akhbar.
Itupun tidak semua rakyat memiliki radio.
Akhbar pula tidak sampai di semua tempat. Maklumat hanya satu hala, daripada mereka yang menguasai radio dan akhbar kepada rakyat.
Reaksi atau maklum balas rakyat tidak dapat disampaikan kepada pihak berkuasa.
Namun begitu, untuk pilihan raya, kerajaan Perikatan bersikap adil.
Perdana Menteri, Tunku Abdul Rahman bercuti untuk berkempen.
Timbalannya, Abdul Razak Hussein menjadi pemangku untuk menerajui kerajaan “caretaker”.
Radio Malaya yang baru berpindah ke Kuala Lumpur pada Januari 1959 tidak berkempen untuk Umno.
Ia bertindak sebagai saluran kerajaan.
Semasa kempen, apa yang dilakukan ialah mengajak rakyat turun nengundi.
Dalam kalangan orang Melayu, akhbar utama iaitu Utusan Melayu yang bertulisan jawi dan Berita Harian tidak berkempen untuk Umno.
Utusan Melayu pimpinan Said Zahari dan Berita Harian pimpinan A Samad Ismail memberi ruang kepada semua parti.
Umno belum menguasai editorial Utusan Melayu.
Berita Harian pula diterbitkan oleh The Straits Times yang dimiliki oleh ahli perniagaan British.
Jadi berkempen yang berkesan hanyalah ceramah, perang poster dan pertemuan langsung dengan pengundi.
Pada masa itu parti yang memegang kuasa ialah Perikatan yang terdiri daripada Umno, MCA dan MIC.
Mereka menang besar dalam PRU itu.
Pesaing utama mereka yang muncul ialah PAS yang menenangi negeri iaitu Kelantan dan Terengganu.
Berbanding dengan PRU14 pada tahun 2018, BN mempunyai banyak parti di seluruh negara walaupun Umno tetap dominan.
Dalam berkempen tidak nampak perbezaan antara perdana menteri dengan peranannya sebagai pengerusi BN dan presiden Umno.
Radio Televisyen Malaysia (RTM) jelas memihak kepada BN kerana mereka dianggap sebagai pihak kerajaan.
TV3 dimiliki Umno. Begitu juga akhbar utama bahasa Melayu, Utusan Malaysia dan Berita Harian.
Kesemuanya berkempen untuk BN.
Tetapi pada tahun itu, media sosial, YouTube membolehkan semua parti menyalurkan maklumat kepada pengundi.
Ceramah bukan sahaja masih merupakan kaedah bagi menyampaikan maklumat tetapi juga tersebar berkali-kali ganda melalui internet.
Bukan itu sahaja, tidak seperti dahulu, kali ini rakyat boleh memberi maklum balas.
Tapi dengan pelbagai usaha komunikasi dalam menghadapi bermacam isu, Umno dan BN buat pertama kali kalah PRU.
Generasi berubah, bukan sahaja pengundi tetapi juga calon dan lebih penting lagi ialah para pemimpinnya.
Najib Razak tidak seperti Tunku atau Razak. Generasi berlainan.
Perbezaan dan perubahan generasi ini tentunya dapat disaksikan oleh Dr Mahathir Mohamad yang dapat mengalami kesemua PRU, dari pertama hingga ke-14, malah PRU tahun 1955.
Kini, BN sudah kembali seperti Perikatan kerana ia dianggotai oleh Umno MCA dan MIC sahaja.
Tetapi landskap sudah begitu jauh berbeza bukan saja antara tahun 2022 dengan 1959, malah dengan 2018 juga.
Pandemik yang berlaku dari tahun 2020 meningkatkan penggunaan telefon pintar dan urusan dalam talian.
Ini bermakna orang ramai termasuk warga emas meningkatkan kebiasaan mereka memperoleh maklumat daripada dalam talian.
Akhbar cetak sudah kurang berpengaruh.
Penggunaan kempen melalui akhbar sudah berkurangan.
Akhbar utama Umno iaitu Utusan Malaysia yang berperanan besar sejak tahun PRU tahun 1969 sudah menghentikan operasinya pada tahun 2019.
Penggantinya bukan milik parti.
BN sendiri tidak menguasai kerajaan sepenuhnya.
Presidennya bukan sahaja tidak menjadi perdana menteri tetapi mempunyai imej yang terjejas kerana sedang dalam perbicaraan mahkamah atas banyak tuduhan.
Ketika PRU pertama, negara sedang darurat dan semasa PRU14 pula, Malaysia dibayangi oleh skandal 1MDB.
Tetapi pada PRU15 ini, negara sedang menghadapi musim banjir monsun.
Pada waktu sama, rakyat sedang menghadapi inflasi.
Dunia juga berbeza. Pada tahun 1959, ia merupakan kemuncak Perang Dingin yang turut mengheret Malaya ke dalam percaturan geopolitik Amerika Syarikat-Soviet Union.
Ketika tahun 2018, hubungan Moscow-Washington adalah baik.
Tetapi kini berlaku ketegangan Washington-Moscow dengan dunia di ambang Perang Dingin Kedua. Ia diramal akan berlaku pada tahun depan.
Paling ketara dalam PRU15 kali ini ialah peranan generasi baru yang tidak memiliki hubungan emosi dengan institusi dan sistem sedia ada.
Dalam negara, bilangan mereka paling banyak berbanding generasi baru dalam PRU dahulu.
Lebih-lebih lagi apabila mereka yang berusia 18 kini sudah boleh mengundi.
Desakan sebahagian daripada mereka supaya generasi terdahulu mengundurkan diri tidak berlaku dalam PRU-PRU sebelum ini.
Ia hanya mencerminkan fenomena kemunculan pemimpin muda di seluruh dunia.
Maka semua parti menyesuaikan diri untuk memberi ruang kepada ahli politik muda.
Tetapi ironinya, PRU15 ini akan menyaksikan kehadiran Mahathir yang berusia 97 tahun untuk bertanding sebagai calon paling tua dalam sejarah PRU negara, kalaupun tidak seluruh dunia.
Generasi baru dalam PRU ini akan mencorakkan masa depan negara, iaitu sekurang-kurangnya bagi lima tahun akan datang.
Sama ada ia mendatangkan kebaikan atau tidak, hanya masa akan menentukan.
Harapan yang tinggi diberikan kepada generasi baru untuk melakukan perubahan.
Ini kerana keadaan mereka  adalah segar dan bersih daripada segi politik.
Tetapi jika sebahagian besar mereka tidak turun mengundi, maka tidak adalah pengaruh daripada generasi ini.
Atau kalau mereka mengundi tanpa membuat penilaian atau mengambil tahu hal perkembangan semasa, maka pilihan yang dibuat hanyalah seperti bermain judi.
Nasib baik bagi negara jika mereka membuat pilihan yang baik. Begitulah juga sebaliknya.
Setiap warga negara mempunyai fikiran, cita rasa tersendiri.
Apabila menghadapi tindakan sesuatu kumpulan, nilai seseorang individu tenggelam dalam arus sejarah yang hanya menyaksikan penggantian generasi hingga semua riwayat manusia berakhir.


PN capai kata sepakat untuk bahagi kerusi PRU15, tidak tunggu BN

Parti komponen Perikatan Nasional (PN) telah mencapai kata sepakat untuk menyelesaikan pembahagian kerusi yang akan ditandingi di peringkat Parlimen dan Dewan Undangan Negeri dalam Pilihan Raya Umum ke-15 (PRU15) dengan segera.Pengerusi PN Muhyiddin Yassin berkata PN akan meneruskan rundingan pembahagian kerusi dan mengadakan mesyuarat mulai minggu hadapan walaupun masih tidak mendapat sebarang gambaran daripada Umno atau Barisan Nasional (BN).“Kami belum terima apa-apa makluman daripada Umno atau BN untuk berbincang mengenai peruntukan pembahagian kerusi. Kita belum pasti hala tuju Umno ke hadapan dan belum ada satu pernyataan jelas daripada pimpinan Umno atau BN.“Tapi realitinya dalam kerajaan, kita adalah bersama. Kalau kita hendak tunggu parti lain buat keputusan dan pendirian, ia akan ganggu urusan PRU yang hendak diatur oleh PN,” katanya dalam sidang media selepas mempengerusikan Mesyuarat Majlis Tertinggi PN di ibu pejabatnya hari ini.Justeru Presiden Bersatu itu berkata rundingan mengenai pembahagian kerusi akan dijalankan dalam kalangan parti Bersatu, PAS dan Gerakan bagi Semenanjung Malaysia manakala Parti Solidariti Tanah Airku (Star) dan Parti Progresif Sabah (SAPP) di Sabah.Muhyiddin berkata ia adalah antara perkara yang dibincangkan dalam Mesyuarat Majlis Tertinggi PN hari ini selain mencapai keputusan untuk menyokong Memorandum Persefahaman (MoU) Transformasi dan Kestabilan Politik yang dimeterai antara kerajaan Persekutuan dan Pakatan Harapan pada 13 September lepas.Beliau berkata PN akan memainkan peranan untuk menyampaikan pandangan dan pendirian PN dari semasa ke semasa mengenai pelaksanaan MoU berkenan.Katanya beliau juga akan berjumpa Perdana Menteri Ismail Sabri Yaakob bagi menyampaikan pendirian PN berhubung jawatan timbalan speaker Dewan Rakyat yang akan dipilih dalam sesi Dewan Rakyat akan datang.Muhyiddin seterusnya memberitahu majlis pelancaran rasmi PN peringkat kebangsaan akan diadakan pada bulan November ini, dengan PN Negeri Selangor akan menjadi tuan rumah.Beliau berkata mesyuarat juga memutuskan pelantikan Saiful Adli Mohd Arshad sebagai Setiausaha Eksekutif PN berkuat kuasa esok.Katanya mesyuarat PN juga membincangkan pendekatan dan program yang akan dilaksanakan untuk menyantuni golongan muda selaras dengan pelaksanaan Undi 18 dan bersiap sedia dengan penambahan pengundi muda.


Apa sebenarnya Umno mahu?

Di kala angka jangkitan harian Covid-19 menunjukkan trend menurun dan ekonomi secara amnya mula menunjukkan tanda-tanda pemulihan, Umno kembali semula berpolitik (politicking) yang hanya akan menyebabkan ketidakstabilan negara.Ini menimbulkan persoalan mengenai apa sebenarnya yang Umno mahukan.Ia telah melahirkan niatnya dengan jelas sejak hari pertama menyokong kerajaan Perikatan Nasional (PN) pimpinan Bersatu dengan Muhyiddin Yassin sebagai perdana menteri berdasarkan pemahaman untuk menyelamatkan Malaysia dengan membentuk kerajaan campuran kerana kegagalan Pakatan Harapan (PH), dan tidak lebih dari itu.Pada peringkat awal, setiakawan dan keakraban antara keduanya begitu menyerlah kerana kejayaan menjatuhkan kerajaan PH. Maka itu, persoalan Bersatu bergabung dalam pakatan politik Muafakat Nasional (MN) yang dibentuk antara Umno dengan PAS, bersama dengan kemungkinan ketiga-tiga parti itu menjadi anggota PN atas semangat perpaduan Melayu telah dibincangkan dan dilayan secara mesra.Malah, terdapat perbincangan mengenai rundingan kerusi di antara ketiga-tiga parti itu untuk menghadapi Pilihan Raya Umum ke-15 (PRU15) untuk mengelakkan pertandingan pelbagai penjuru.Namun, keadaan mula berubah selepas 28 Julai ketika bekas presiden Umno dan bekas perdana menteri, Najib Razak dijatuhi hukuman 12 tahun penjara dan denda RM210 juta kerana jenayah rasuah.Dua hari kemudian pada 30 Julai, Presiden Umno Ahmad Zahid Hamidi mengumumkan parti itu secara rasmi tidak akan menyertai PN. Parti itu sebaliknya akan mengukuhkan gabungan MN bersama PAS dan parti komponen Barisan Nasional (BN), menurut presiden Umno itu.“Sokongan kami kepada kerajaan PN hanya berdasarkan sokongan ahli Parlimen (MP) dan Dewan Undangan Negeri (DUN) Umno dan BN untuk membentuk kerajaan persekutuan dan kerajaan negeri tertentu,” kata Zahid.Langkah yang nampaknya bertentangan itu membolehkan Muhyiddin kekal sebagai Perdana Menteri kelapan. Ini konsisten dengan pendirian Umno sejak hari pertama pembentukan kerajaan PN, dengan satu-satunya perkara baru adalah tekad Umno untuk tidak menyertai PN secara rasmi.Sementara itu, menjelang pilihan raya Sabah, Zahid memintas Muhyiddin dengan mengumumkan mana-mana parti dalam gabungan besar Gabungan Rakyat Sabah (GRS) pimpinan Muhyiddin yang memenangi kerusi terbanyak harus mempunyai suara dalam menentukan ketua menteri, lantas mencalonkan Ketua Umno Sabah, Bung Moktar Radin untuk jawatan itu sekiranya Umno memenangi kerusi terbanyak.Ini bagaikan menghitung anak ayam sebelum telur menetas, dan memperlekehkan Muhyiddin sebagai pemimpin GRS, apatah lagi pencalonan Bung Moktar sendiri pada awalnya telah mencetuskan kontroversi di kalangan anggota Umno Sabah. Perkara seperti ini sebaiknya dibincangkan secara tertutup sebagai strategi pilihan raya.Muhyiddin akhirnya memutuskan gabungan dalam GRS yang memenangi kerusi terbanyak harus mempunyai hak untuk menamakan ketua menteri, dan beliau berkata demikian hanya setelah keputusan pilihan raya diketahui, tidak seperti Zahid yang membawa isu itu semasa berkempen.Lantaran itulah, pengerusi Bersatu Sabah, Hajiji Mohd Noor dinobatkan sebagai ketua menteri baru kerana gabungan PN dalam GRS memperoleh kerusi terbanyak (17) berbanding 14 yang dimenangi BN.Ini tidak pula menghalang pemimpin Umno kemudian membuat dakwaan keputusan Muhyiddin adalah contoh parti kecil (Bersatu) membuli parti besar (Umno).Masalah menjadi lebih buruk ketika pemimpin pembangkang, Anwar Ibrahim, mendedahkan pada September kononnya beliau mempunyai bilangan ahli Parlimen yang kuat, kukuh dan meyakinkan untuk membentuk kerajaan baru, dua pemimpin kanan Umno – Najib dan Zahid – telah menulis kepada pihak Istana Negara sokongan mereka kepada Anwar sebagai perdana menteri baru.Sehingga hari ini, kedua-dua mereka masih membisu dalam isu ini, manakala bekas setiausaha agung BN, Annuar Musa telah memberikan bukti mengenai perkara itu.Pada Disember pula, usaha Umno untuk menjatuhkan kerajaan negeri Perak pimpinan Bersatu berhasil dengan bantuan pembangkang dari DAP dan PKR. Apa yang melucukan ialah perisitwa itu berlaku hasil satu usul undi yakin kepada menteri besar Perak ketika itu, Ahmad Faizal Azumu, yang diketengahkan Umno. Namun saat mengundi, majoriti Adun Umno mengundi tidak yakin terhadap MB.Biasanya, apabila sesebuah parti membawa usul yakin, ia mempunyai tanggungjawab menyokong MB, berbeza dengan usul tidak yakin. Jadi, siapa yang membuli siapa? Ini mungkin sebabnya Zahid terpaksa memohon maaf secara terbuka kepada Muhyiddin dan Presiden PAS, Abdul Hadi Awang yang semua Adunnya menyokong Faizal dalam usul tersebut.Dalam keadaan tidak menentu mengenai pembentukan kerajaan negeri Perak yang baru, kemungkinan Umno bekerjasama dengan Anwar dan DAP mula disuarakan, yang kemudian menyebabkan Annuar Musa mengatakan ia bertentangan dengan dasar sohor Umno “Tidak Anwar, Tidak DAP”.Lebih banyak berita buruk menyusul apabila dua MP Umno menarik sokongan dari PN pada Januari, mengurangkan majoriti kerajaan PN kepada hanya satu – tindakan yang bertentangan dengan niat rasmi Umno sejak hari pertama untuk menyokong kerajaan PN.Maka itu agak pelik tiada tindakan disiplin dikenakan ke atas dua MP tersebut kerana ia sama ada mencerminkan keadaan Umno yang lemah di bawah Zahid yang tidak dapat mendisiplinkan ahlinya sendiri atau niat jelas Umno selama ini untuk tidak menyokong kerajaan PN berdepan dengan PH sebelum PRU 15.Mungkin, tepat pada masanya, nasihat bekas timbalan perdana menteri dan bekas timbalan presiden Umno, Musa Hitam diberi perhatian serius berhubung dengan Umno mengetepikan para pemimpinnya yang terbabit dengan tuduhan rasuah demi memastikan parti itu bergerak maju di masa mendatang.Ini tidak bermakna Zahid tidak dipilih secara demokratik sebagai presiden tetapi supaya Umno tidak akan menjadi “orang sakit” PN selamanya.Sementara itu, dalam menghadapi semua cabaran, Bersatu terutama Muhyiddin telah menunjukkan sikap yang tenang dan berpatutan, mirip respons yang ditunjukkan Muhyiddin terhadap Dr Mahathir semasa krisis Bersatu ketika mantan PM itu masih berkeras menganggap dirinya masih menjadi ketua parti itu.Muhyiddin telah mendoakan yang terbaik untuk mantan PM setelah menyatakan pendiriannya dengan sopan walaupun Dr Mahathir telah menggunakan kata-kata kasar dalam mengkritik beliau.Begitu juga dengan surat Zahid mengenai kerjasama dengan PN sehingga PRU15 disambut Muhyiddin dengan menerima penjelasan Zahid sambil berkata Bersatu akan berusaha gigih untuk memantapkan kerjasama dengan parti lain dalam gabungan PN.Pada awal artikel, saya mengemukakan soalan apa yang sebenarnya Umno mahu. Sebilangan pemerhati berpendapat Umno dan pembangkang terutama Anwar mahu melihat Muhyiddin berundur, tetapi Umno tidak mahu melihat Anwar sebagai PM baru. Dan Umno ketika ini juga tidak tahu siapa yang harus menjadi PM baru, lantas pendiriannya yang goyah untuk sama sekali tidak menyokong PN.Sekiranya ini benar, mari kita berharap Umno dan pembangkang lebih sabar untuk menunggu negara bebas dari Covid-19 dan ekonomi menuju ke arah pemulihan sebelum melaksanakan skim ini. Jika tidak, negara akan menghadapi ketidakstabilan, ketidakstabilan dan ketidakstabilan dan rakyat juga akan menderita, menderita dan menderita.Jamari Mohtar adalah Pengarah, Media & Komunikasi di EMIR Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Wartawan Jepun ditahan junta Myanmar

Wartawan sambilan Jepun Yuki Kitazumi yang ditahan di Yangon, Myanmar telah dipindahkan ke penjara, lapor Sputnik, memetik The Japan Times.Kitazumi, yang sebelum ini pernah bekerja untuk Nikkei Business Daily, ditahan di rumahnya di Yangon pada Ahad malam. Menurut The Japan Times, Kedutaan Jepun di Myanmar telah mengesahkan perkara itu pada Isnin.Rumah wartawan itu dilaporkan digeledah dan barang peribadinya turut dirampas.Perdana Menteri Yoshihide Suga dipetik agensi berita Kyodo pada Isnin berkata kedutaan Jepun sedang mengumpul semua maklumat yang berkaitan. Suga berikrar akan melindungi rakyatnya yang berada di Myanmar.Pada 1 Februari, tentera Myanmar merampas kuasa, mengumumkan darurat setahun dan bertekad untuk mengambil tindakan terhadap tuduhan penipuan semasa pilihan raya 8 November. Tentera berkata pihaknya komited terhadap sistem demokrasi dan berikrar akan mengadakan pilihan raya baharu yang adil selepas darurat tamat.Sejak itu tunjuk perasaan tercetus di seluruh Myanmar.Kitazumi ditahan pada Februari ketika membuat liputan mengenai tunjuk perasaan.